Bunuh diri: Bantu, bukan menghukum

Berita Harian melaporkan bahawa terdapat 1,099 kes bunuh diri yang telah berlaku sejak 2020 sehingga Mei 2021. Angka ini sangatlah menggusarkan ramai pihak dan mangsa yang terlibat pula berumur dari seawal 15 tahun hingga lingkungan 40-an.

Antara tiga punca utama yang menyebabkan kejadian bunuh diri ini adalah disebabkan masalah keluarga, tekanan perasaan dan kewangan.

Kejadian yang berlaku ini sudah tentu memerlukan semua pihak bertanggungjawab terutamanya masyarakat untuk mencegah ia daripada berlaku dalam keluarga dan komuniti.

Bunuh diri adalah satu perbuatan yang dilakukan untuk meragut nyawa sendiri dengan harapan masalah yang dihadapi akan selesai.

Ia juga boleh ditafsirkan sebagai perbuatan spontan yang timbul apabila seseorang itu tidak dapat mengawal emosi, berputus asa dan menganggap bahawa kehidupannya sudah tidak berguna dan tidak boleh diteruskan lagi.

Ia dilihat sebagai satu-satunya jalan keluar akibat daripada bebanan emosi atau fizikal yang dihadapi oleh mangsa. Bunuh diri juga dikategorikan sebagai aktif dan pasif di mana aktif bermaksud seseorang itu melakukan tindakan fizikal sehingga meragut nyawa.

Bunuh diri pasif pula berlaku apabila seseorang mengambil tindakan mengabaikan keperluan dan penjagaan diri sendiri seperti tidak makan, bergaul atau duduk terkurung di dalam bilik dengan harapan akhirnya mereka akan mati.

Mungkin masyarakat menganggap perbuatan bunuh diri ini adalah tindakan yang bodoh, namun sesungguhnya si pelaku sudah melalui pelbagai tekanan sehingga mendorongnya bertindak sedemikian.

Orang yang bercakap tentang keinginan membunuh diri juga bukanlah ingin mencari perhatian, namun mereka memang sedang meminta tolong dan betul-betul ingin dibantu kerana pertimbangan dan akal sihat mereka telah dikaburi dengan kebuntuan dan perasaan hilang harapan dalam hidup.

Bukan itu sahaja, ada yang menganggap bahawa mereka hanyalah beban kepada orang lain lalu menganggap bunuh diri adalah jalan terbaik.

Perbuatan dan fikiran bunuh diri ini boleh berlaku disebabkan beberapa faktor antaranya masalah mental, dibuli, trauma atau gangguan seksual, masalah ketagihan, hilang upaya atau mempunyai sejarah bunuh diri dalam keluarga.

Senarai ini tidak terhenti di sini dan ada banyak lagi faktor lain yang boleh dibincangkan seperti masalah keluarga yang porak peranda, kemiskinan, kelemahan personaliti kendiri dan ketakutan terhadap seseorang atau sesuatu.

Faktor yang dinyatakan membuatkan golongan yang menghadapi masalah sebegini mempunyai risiko yang lebih tinggi untuk bertindak membunuh diri.

Masyarakat harus faham bahawa masalah bunuh diri ini berlaku di semua peringkat umur tidak kira bangsa, jantina mahupun agama.

Jangan terkejut jika bunuh diri ini berlaku disebabkan terikut-ikut kerana ia boleh berlaku terutama jika video dan gambar bunuh diri disebarkan di media sosial dan akhbar kerana mangsa boleh belajar dari situ.

Kajian menunjukkan bahawa berlakunya ‘suicide contagion’ (penularan bunuh diri) dalam kalangan remaja di Amerika selepas siri Netflix ’13 Reasons Why’ ke udara. [1]

Umum mengetahui bahawa dalam agama Islam, tindakan bunuh diri adalah satu dosa besar seperti yang dinyatakan dalam Surah An-Nisaa’ ayat 29 dan 30 yang bermaksud:

“Dan janganlah kamu membunuh dirimu; sesungguhnya Allah adalah Maha Penyayang kepadamu. Dan barang siapa kesalahan demikian dengan hak dan aniaya, maka Kami kelak akan memasukkannya ke dalam neraka. Yang demikian itu adalah mudah bagi Allah.”

Namun perlu kita fahami, sesungguhnya orang yang tidak waras akal telah diangkat penanya daripada dosa dan pahala. Tugas kita bukanlah untuk menghakimi dan menentukan sama ada seseorang yang membunuh diri itu akan ke neraka atau tidak, kerana itu adalah urusan Allah.

Apa yang perlu kita lakukan adalah untuk membantu mereka sebaik mungkin agar tidak bertindak sehingga membunuh diri. Tidak perlu terus memerli atau menghina dengan mengatakan iman mereka lemah.

Ada penjelasan yang melibatkan biologi dan neurologi dalam tubuh badan manusia di mana aktiviti low prefrontal cortex mereka sangat rendah sehingga mendorong mereka berfikir dan bertindak untuk membunuh diri. [2]

Disebabkan topik bunuh diri ini adalah satu topik yang tidak selesa dan sukar untuk dibincangkan, masyarakat menganggap lebih mudah untuk kita mengelak daripada berbicara mengenainya.

Malangnya tindakan ini boleh menyebabkan seseorang yang mempunyai idea atau fikiran mengenai bunuh diri tidak boleh meluahkan atau berbincang mengenainya.

Mereka tidak mempunyai tempat untuk meluahkan apa yang terbuku di hati mahupun fikiran dan apabila perasaan itu sudah tidak mampu ditanggung lagi, mereka akhirnya memilih jalan keluar dengan membunuh diri.

Sayang sekali kerana mereka tidak menyedari hakikat bahawa tindakan itu adalah perbuatan yang kekal untuk masalah yang boleh diselesaikan andai mereka diberi peluang untuk berbincang dan dibantu.

Jika anda bertanya mengenai pengalaman mereka yang pernah cuba membunuh diri dan berjaya melaluinya, mereka sudah tentu akan cukup bersyukur kerana masih diberi peluang untuk terus bernafas.

Jazz Thornton, seorang ahli advokasi kesihatan mental pernah dua kali melakukan percubaan membunuh diri, namun telah diselamatkan dan dia mampu untuk mengubah hidupnya selepas itu.

Jazz adalah contoh terbaik bagaimana seseorang yang ingin membunuh diri dan berjaya diselamatkan, mampu untuk membetulkan kesilapan dan meperbaiki kehidupannya sehingga kini dia menjadi ikon penting yang membantu mereka yang mengalami masalah yang serupa.

Sudah tiba masanya untuk kita mengambil serius mengenai isu ini dan berbincang mengenainya dengan lebih terbuka kerana ia boleh dialami oleh sesiapa sahaja tanpa kita sedari.

Ada beberapa perkara yang boleh kita lakukan jika ada ahli keluarga atau rakan yang berbicara mengenai idea bunuh diri kepada anda:

1. Tidak memandang remeh luahan tersebut

2. Tidak menghina, memerli atau menuduh yang bukan-bukan

3. Tenang menghadapi dan mendengar luahan perasaan mereka

4. Nasihatkan individu tersebut berjumpa dengan pakar psikiatri seperti doktor atau kaunselor.

Jika anda merasakan diri anda menghadapi fikiran sebegini, pastikan anda bercakap dengan ahli keluarga atau doktor, namun jika anda merasa malu dan tidak yakin, ketahuilah bahawa terdapat banyak talian bantuan untuk anda hubungi.

Sesungguhnya masih ada mereka yang menyayangi anda dan keberadaan anda di dunia ini sangatlah penting dan dihargai.

Syafi Wai ialah sukarelawan SAYA, satu inisiatif IKRAM Muda (sayap pemuda Pertubuhan IKRAM Malaysia) untuk memberi kesedaran isu kesihatan mental stres dan kebimbangan dalam kalangan anak muda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Protes di Yunnan: Penunjuk Perasaan Bertembung Polis

Penunjuk perasaan telah bertempur dengan sejumlah besar polis berhubung rancangan merobohkan kubah sebuah masjid di sebuah bandar yang mempunyai majoriti penduduk Muslim di Yunnan, China.

Video-video di media sosial menunjukkan orang ramai berada di luar Masjid Najiaying, masjid abad ke-13 di bandar Nagu pada Sabtu. Pergelutan berlaku antara polis dan penduduk tempatan, yang dikepung oleh ratusan pegawai bersenjata.

Yunnan adalah sebuah wilayah yang mempunyai pelbagai etnik di selatan China dengan jumlah penduduk Islam yang signifikan.

China secara rasmi adalah berfahaman ateis dan kerajaannya mengatakan ia membenarkan kebebasan beragama.

Namun pemerhati berkata, terdapat peningkatan tindakan keras terhadap kumpulan agama sejak beberapa tahun kebelakangan ini – dengan Beijing dilihat cuba mendapatkan kawalan yang lebih besar.

Di Nagu, Masjid Najiaying telah menjadi mercu tanda utama dan dalam beberapa tahun kebelakangan ini telah berkembang dengan bumbung kubah baharu serta beberapa menara.

Bagaimanapun, penghakiman mahkamah pada 2020 memutuskan bahawa penambahan itu kubah itu tidak sah, dan memerintahkan agar ia dikeluarkan. Tindakan untuk melaksanakan perintah itu baru-baru ini nampaknya telah mencetuskan demonstrasi.

Video protes pada Sabtu yang disahkan oleh BBC, menunjukkan barisan polis menghalang kemasukan ke masjid, dan sekumpulan lelaki cuba merempuh dengan beberapa orang membaling batu ke arah polis.

Klip lain menunjukkan polis kemudiannya menarik diri ketika orang ramai memasuki Masjid Najiaying.

Polis di daerah Tonghai di mana terletaknya bandar Nagu, mengeluarkan kenyataan pada Ahad menggesa penunjuk perasaan menyerah diri kepada polis menjelang 6 Jun. Berpuluh-puluh orang telah ditangkap setakat ini.

“Mereka yang secara sukarela menyerah diri dan mengaku dengan jujur fakta pelanggaran dan jenayah, boleh dikenakan hukuman yang lebih ringan atau diringankan,” kata polis dalam notis itu.

Menggelar insiden itu sebagai “satu penghalang serius terhadap perintah pengurusan sosial,” pihak berkuasa turut menggesa pihak lain untuk “melaporkan secara aktif” terhadap penunjuk perasaan.

Protes di China masih agak luar biasa, tetapi lebih banyak berlaku sejak pandemik Covid-19 di mana penguatkuasaan ‘lockdown’ yang sangat ketat dan sekatan pergerakan yang mencetuskan kemarahan orang ramai.

Etnik Hui adalah salah satu daripada 56 kumpulan etnik yang diiktiraf oleh Beijing dan kebanyakannya adalah Muslim Sunni. Yunnan, yang terletak di barat daya negara itu, adalah tempat tinggal kepada kira-kira 700,000 daripada 10 juta Muslim Hui di China.

Mereka sering dirujuk sebagai Cina Muslim oleh media tempatan, dan dilihat sebagai berintegrasi dengan baik bersama masyarakat Cina selepas berabad-abad berkahwin campur dan berasimilasi.

Pemerhati berkata, Beijing telah berusaha untuk mempunyai lebih kawalan ke atas kumpulan agama sejak beberapa tahun kebelakangan ini – dan bagaimana mereka beroperasi dalam masyarakat.

Pada 2021, Presiden Xi Jinping berjanji untuk meneruskan “Sinisisasi agama” – transformasi kepercayaan agama untuk mencerminkan budaya dan masyarakat Cina.

Pada 2018, ratusan orang Muslim Hui di wilayah Ningxia terlibat dalam perselisihan yang berlarutan dengan pihak berkuasa untuk menghalang masjid mereka daripada dirobohkan. Pihak berkuasa kemudiannya mengalah tetapi menegaskan bahawa ciri Arabnya mesti diubah.

Pada tahun yang sama, tiga masjid di Yunnan juga ditutup kerana dianggap sebagai “pendidikan agama yang haram.”

China juga telah dituduh melakukan pencabulan hak asasi manusia secara sistematik terhadap Muslim Uyghur di wilayah barat laut Xinjiang, di mana masjid-masjid telah dirobohkan dan amalan agama Islam diharamkan. Bagaimanapun, Beijing menafikan tuduhan pencabulan tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengalaman berharga di Parlimen Malaysia

Lawatan yang diketuai Eksekutif IKRAM, Saudara Awang Ilham Awang Keri bertujuan memberi pendedahan tentang Parlimen Malaysia, fungsi dan peranannya dalam perundangan dan tadbir urus negara.

Selepas makan tengah hari dan solat Zuhur, para kakitangan memasuki Dewan Rakyat yang sedang berlangsung Mesyuarat Penggal Kedua Parlimen Ke-14 dan mendengar perbahasan menarik mengenai RUU Akta Guaman Syarie yang dibentang Menteri di Jabatan Perdana Menteri (Agama), YB Datuk Seri Dr Mujahid Yusof.

Setelah itu, rombongan diberi peluang masuk ke Dewan Negara dan ruang galeri Parlimen Malaysia sambil mendengar penerangan daripada pihak pengurusan Parlimen Malaysia.

Mengambil kesempatan bergambar bersama Datuk Seri Dr Mujahid serta Ahli Parlimen Ledang, YB Syed Ibrahim Syed Noh dan Ahli Parlimen Hulu Langat, YB Datuk Hj Hasanuddin Mohd Yunus

Kakitangan turut melakukan kunjungan hormat ke Pejabat Timbalan Yang di-Pertua Dewan Rakyat,  YB Dato’ Hj Mohd Rashid Hasnon. Mereka disambut mesra oleh Dato’ Rashid dan pegawai-pegawainya.

Beliau berkongsi info tentang Parlimen Malaysia berbanding dengan negara-negara lain, pengalaman mengendalikan sidang Dewan Rakyat, menjawab pelbagai soalan berkaitan parlimen serta memberikan nasihat-nasihat berguna dalam aspek kepemimpinan.

“Lawatan ini mendedahkan kepada para kakitangan IKRAM tentang fungsi Dewan Rakyat dan Dewan Negara, dan suasana perbahasan persidangan sebenar Parlimen yang mendorong kakitangan untuk berfikir secara kritis dan profesional,” kata Pengurus Pentadbiran Sumber Manusia, Hj Rosli Ahmad.

Tambahnya, kakitangan juga didedahkan tentang etika dan protokol semasa upacara rasmi seperti persidangan Dewan Rakyat.

Berada di dalam Dewan Negara dan bergambar bersama Dato’ Hj Rashid di hadapan pejabat beliau

“Jelas sekali, setelah melihat sendiri bagaimana bermulanya persidangan serta etika-etika yang perlu ada ketika menteri mengutarakan bicara, adalah satu pengalaman yang baru bagi kami,” ujarnya.

“Melalui lawatan ini, kita dapat mengetahui dan melihat sendiri proses bagaimana rang undang-undang diluluskan, dibentang, apa peranan setiap orang di dalam dewan, tugas-tugas Bentara Parlimen dan peraturan-peraturan di dalam dewan,” kata Eksekutif Grafik, Nur Syazwani Ab Wahid.

Semoga lawatan ini memberikan pengalaman berharga untuk kakitangan IKRAM dalam aspek perjalanan sesebuah parlimen, tadbir urus negara dan kepemimpinan, insya-Allah.


Towards ‘Negara Rahmah’ (Nation of Mercy) – Enhancing Dialogue

Pertubuhan IKRAM Malaysia (IKRAM) is committed to creating a peaceful and harmonious society in Malaysia based on the ‘Negara Rahmah’ (Nation of Mercy) underpinned by the principles of Syariah.

In pursuing this objective, IKRAM is committed to resisting all forms of intolerance, bigotry, hatred and provocation, whether they are racial or religious, from permeating in society.

IKRAM also abhors all forms of violencae, extremism and hate speech. In the same vein, IKRAM has been involved in civil society movements aimed at social inclusion, resisting all forms of discrimination, exploitation, injustices and protecting the nation from the incursion of extremist elements.

IKRAM would like to register our strong objection to statements ascribed to Eric Paulsen which portrayed the Friday sermons as a tool to promote extremism.

IKRAM believes that the statement probably arise from a misunderstanding of the Islamic rituals. However, public statements as such, coming from an educated Malaysian citizen is totally uncalled for. It reflects disrespect to other religions.

At the same time, IKRAM disapproves the usage of Sedition Act to deal with this case. In the Seerah of Rasulullah SAW, when he was criticised, he will argue and dialogue with the best arguments. We should be reminded of the verse of the Quran:

“O ye who believe! Stand out firmly for Allah, as witnesses to fair dealing, and let not the hatred of others to you make you swerve to wrong and depart from justice. Be just: that is next to Piety: and fear Allah. For Allah is well acquainted with all that you do.” (Al-Maidah 5:8).

IKRAM believes that the way forward for resolving issues pertaining to race and religion is through education and dialogue.

For this very reason, we are engaging with all our partners in civil society through rational discourse and dialogue to promote mutual respect and understanding among all races and religions.

It is our fervent hope that these efforts will result in a more inclusive Malaysian society.

Prof Madya Badlishah Sham Baharin Chairman Civil Society Affairs Committee PERTUBUHAN IKRAM MALAYSIA

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dakwah dan tarbiah penyumbang besar kejayaan

Namun, tidak bagi Puan Farah Nabilah Abdul Rahman yang telah dianugerahkan sebagai Tokoh Siswa 2016 bagi kategori Anugerah Menteri Pendidikan Tinggi “Tokoh Siswa Kebangsaan”, yang telah disampaikan oleh Menteri Pendidikan Tinggi, YB Dato’ Seri Idris Jusoh tanggal 25 Mac 2017 yang lalu.

Beliau merupakan seorang yang aktif semasa menuntut di Universiti Islam Antarabangsa Malaysia (UIAM) dengan aktiviti kemanusiaan dan kepimpinan pelajar universiti. Mempunyai Ijazah Sarjana Muda Sains Kemanusiaan, beliau seorang pelajar cemerlang dengan memperolehi Anugerah Dekan pada setiap semester.

Dalam temu ramah bersama penulis, beliau membocorkan rahsia bagaimana beliau dapat membahagikan masa dengan baik dan sebab kenapa beliau berada dalam ruang aktivisme. Ikuti temu ramah penulis bersama beliau baru-baru ini.

Wartawan: Ceritakan sedikit tentang latar belakang dan keterlibatan anda dalam dunia aktivisme semasa di universiti dulu.

Saya Farah Nabilah binti Abdul Rahman, berumur 24 tahun dan telah menamatkan pengajian dua bulan lalu (Januari 2017) dalam Ijazah Sarjana Muda Sains Kemanusiaan majoring dalam Psikologi, minoring dalam Usuluddin dan Perbandingan Agama.

Pada tahun-tahun pertama di universiti, saya merupakan naqibah atau mudahnya, fasilitator untuk Study Circle (usrah) di bawah Centre for Leaders and Virtue (CLAV) IIUM.

Kemudian saya semakin aktif melibatkan diri dalam aktiviti kemanusiaan dan kepimpinan. Antara kelab yang pernah saya sertai adalah Quranic Youth Club yang khususnya kepada al-Quran, kemanusiaan dan juga dakwah kepada bukan Islam selain aktif dalam program yang dianjurkan UCCE-BUDI (University Centre of Community Engagement).

Selepas itu, Allah mengizinkan saya memenangi pilihan raya kampus dan menjadi salah seorang wakil dalam Majlis Perwakilan Pelajar sesi 2015/2016 sebagai Co-Chair Person of Public Relations.

Saya juga melibatkan diri dengan program-program berdasarkan bidang akademik seperti terlibat dalam aktiviti Psycsta dan paling saya teruja ialah penyertaan sebagai delegasi dalam Model of United Nations.

Alhamdulillah, saya pernah memenangi The Best Delegate Award sebanyak dua kali, dan Honorable Mention Award sekali. Paling kemuncak apabila saya mewakili UIAM untuk bertanding di peringkat antarabangsa di Singapura.

Saya bermula dengan program-program peringkat daerah, universiti dan kemudian baru saya cuba ke peringkat kebangsaan dan antarabangsa.

Kemuncak program antarabangsa yang saya gerakkan adalah misi kemanusiaan ke Rangpur, Bangladesh bersama IRM (Islamic Relief Malaysia). Kemudian saya teruskan dengan penyertaan dalam misi kemanusiaan ke Kemboja bersama UCCE-BUDI.

Wartawan: Bagaimana pula dengan keterlibatan program di luar universiti?

Kalau di luar universiti, semasa belajar, kadang-kadang saya terlibat bersama Majlis Agama Islam Selangor (MAIS) untuk aktiviti dakwah kepada bukan Islam dan juga Friendly Comparative Religion (FCR) bawah IIS.

Wartawan: Pada pendapat anda, kenapa anda dipilih untuk menerima Anugerah Tokoh Siswa Kebangsaan 2016?

Anugerah Tokoh Siswa ini sebenarnya adalah kali keempat diadakan. Ada beberapa peringkat yang perlu dilalui dengan ujian-ujiannya sebelum disenarai pendek. Tahun ini, ada 15 kategori dan tiga orang akan disenarai pendek daripada setiap kategori.

Permulaannya, peserta perlu menghantar borang dengan mengemukakan dua program yang pernah disertai dengan dokumennya. Untuk saya, universiti sendiri telah memanggil saya untuk mengisi borang dan memilih saya untuk dicalonkan.

Selepas itu, pihak Kementerian Pendidikan Tinggi (KPT) akan menilai nama-nama yang dicalonkan untuk disenarai pendek dan kemudian akan dipanggil untuk sesi temu duga. Jadi, 45 orang tersebut akan ditemu duga selama dua hari di KPT. Temu duga dilakukan secara individu dan berkumpulan yang melibatkan isu-isu semasa, role-playing dan pelbagai lagi.

Daripada keseluruhan kategori tersebut, hanya lima orang sahaja akan disenarai pendek sekali lagi untuk Anugerah Tokoh Siswa dan keputusan untuk anugerah tersebut hanya akan diumumkan pada malam anugerah diberikan.

Jadi, saya dipilih berdasarkan ujian-ujian tersebut. Apakah yang melayakkan?

Pastinya panel-panel lebih tahu jawapannya. Pada hemah saya, dalam aspek program, markah juga tinggi kerana kedua-duanya ada impak yang besar, program antarabangsa dan digerakkan sendiri oleh pelajar contohnya program ke Bangladesh, saya merupakan Pengarah Program.

Kedua, dalam aspek individu, kalau ikutkan komen daripada penemu duga iaitu Dato’ Adnan dan Dr. Sopian, kata mereka, ‘very convincing’ dan ‘ada potensi yang besar’.

Yang penting dalam ujian interviu adalah general knowledge yang tinggi, critical thinking, kebolehan berhujah, teamwork, right attitude dan impression management.

Wartawan: Sebagai seorang pelajar, bagaimana anda membahagikan masa? Kerana banyak mahasiswa yang mengadu bahawa mereka tidak punya masa untuk melakukan hal-hal lain, lantas hanya fokus kepada belajar semata-mata.

Saya faham dan percaya semua orang diberikan masa 24 jam. Yang paling pentingnya adalah bagaimana menguruskan masa tersebut.

Pertama sekali adalah kenali diri sendiri, tahu personaliti, kemampuan, kekuatan dan kelemahan. Saya seorang yang tidak boleh duduk diam. Saya perlu penuhkan jadual saya kerana kalau tidak saya rasa diri saya tidak produktif. Saya kalau nak capai sesuatu, saya perlukan pressure. Kalau tidak, susah untuk saya.

Contohnya, dalam saya menyertai sesuatu aktiviti, di samping khidmat yang mahu ditawarkan, pada masa yang sama ia juga motivasi untuk saya tidak bazirkan masa kerana saya tahu banyak benda yang perlu saya lakukan. Jadi, kalau saya ada banyak tanggungjawab, saya perlu habiskan semuanya dan tidak ada alasan untuk bertangguh.

Yang kedua adalah sebab. Kenapa kita nak berjaya? Kenapa kita perlu capai apa yang kita nak capai?

Bagi saya, sebab adalah yang menggerakkan saya. Secara peribadi, saya tahu tanggungjawab saya sebagai khalifah, orang yang memakmurkan bumi. Saya mencari cara terbaik untuk saya memberi kebaikan kepada orang lain.

Sebagai orang Islam, kita tahu kepada wujudnya hari akhirat atau hari pembalasan. Perkara ini yang menggerakkan saya. Tanggungjawab untuk buat terbaik di muka bumi ini yang menjadi motivasi saya.

Secara praktikal, saya seorang yang mempunyai planner sebab saya tak boleh buat secara random saja. Masa zaman belajar dulu, hampir setiap malam saya akan pastikan apa saya nak buat esok sebab kalau tak, akan tertangguh.

Dan planner saya adalah dalam bertulis bukan dalam telefon sebab kalau guna telefon akan ada banyak gangguan daripada media sosial dan sebagainya.

Pada pandangan dan definisi saya, aktivisme ini mempunyai maksud yang luas, bukan saja kepada kemanusiaan dan kepimpinan. Walau bagaimanapun, saya rasa fokus bidang saya adalah kepada kedua-dua bidang ini.

Ada orang minat berniaga, ada orang minat menghadiri wacana intelek dan sebagainya. Kalau hanya berbincang saja tanpa ada tindakan, saya bukan begitu. Saya tetap melibatkan diri dalam diskusi tetapi saya tak boleh duduk diam selepas itu.

Jadi, saya cuma fokuskan kepada kecenderungan saya iaitu kemanusiaan dan kepimpinan.

Wartawan: Adakah dakwah dan tarbiah antara salah satu penyumbang yang membuatkan anda melibatkan diri dengan aktivisme?

Ya, ia memang penyumbang yang besar kepada diri saya. Seperti yang saya katakan tadi, ia memberikan saya sebab kenapa saya perlu aktif. Kalau tidak, saya tidak faham kenapa saya perlu sibukkan diri dengan kemanusiaan atau aktiviti menyedarkan masyarakat.

Saya sedar saya perlu bergerak ke arah sesuatu. Tarbiah mengajar saya menjadi seorang yang berguna, holistik dan ada tujuan dalam hidup.

Wartawan: Sejak bila diperkenalkan dengan dakwah dan tarbiah?

Semasa belajar di Centre of Foundation Studies (CFS) UIAM pada tahun 2011.

Wartawan: Sekarang anda sudah pun bergraduasi. Apa perancangan selepas ini?

Saya belum ada kata putus sebenarnya. Sebelum ini saya fikir untuk bekerja dulu sebab saya nak pastikan sebelum saya menyambung Masters, saya tahu apa nak dibuat dengan Masters tersebut. Tetapi baru-baru ini ada kejutan daripada pihak KPT iaitu mereka memberikan saya biasiswa untuk menyambung pelajaran atas pemilihan anugerah tersebut. Saya masih memikirkan untuk ke bidang mana selepas ini.

Wartawan: Adakah sekarang anda masih melibatkan diri dengan aktivisme?

Sebelum ini saya juga banyak terlibat dengan program IKRAM Siswa. Sekarang ini, saya terlibat sebagai ahli dalam Psikospiritual IKRAM (PSI), dan bersama Global UNITY Network, dalam proses menjadi protege Bro Shah Kirit bagi berkongsi ilmu dalam kursus-kursus Fundamentals and Basics of Interfaith.

Saya juga merupakan Setiausaha ASEAN Young Leaders Forum (AYLF) Malaysia. Baru-baru ini, kami adakan satu Regional Meeting dan saya sebagai pengarah program. AYLF bertujuan untuk menemukan pemimpin-pemimpin serantau Asia, membincangkan isu-isu di negara terlibat dan membawa kebaikan ke negara masing-masing.

Wartawan: Apa nasihat anda kepada mahasiswa lain yang lain?

Waktu muda ini sebenarnya kita sedang memilih untuk mencorak masa depan. Zaman mahasiswa adalah waktu yang terbaik untuk memberi sumbangan yang terbaik untuk apa saja yang kita mampu lakukan. Kalau hanya sekadar belajar saja, saya rasa rugi kalau nak dibandingkan dengan peluang yang ada.

Kita boleh gilapkan bakat walau apa jua bidang sekalipun. Contohnya, kalau minat dengan bisnes, itulah waktu yang baik untuk belajar. Kalau ada kesilapan pun, sekurang-kurangnya itu kesilapan yang dilakukan waktu belajar, bukan waktu ada komitmen keluarga dan sebagainya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lindungi kanak-kanak, jangan diabaikan

“Wanita IKRAM mengucapkan syabas atas keprihatinan penduduk Kampung Air Kuning Selatan yang mendengar tangisan kuat kanak-kanak malang ini sehingga akhirnya ia diselamatkan apabila pintu rumah berjaya dipecah masuk dengan bantuan pasukan keselamatan,” kata Dr Hafidzah Mustakim, Timbalan Ketua Wanita IKRAM.

Kanak-kanak tegasnya, bukan sahaja perlu dikasihi dan dipelihara sesuai dengan fitrah manusia malah mereka wajar dilindungi daripada sudut undang-undang melalui akta kanak-kanak.

“Wanita IKRAM memandang serius isu ini kerana ia melibatkan keselamatan dan kesejahteraan seorang anak kecil yang sepatutnya dilindungi secara fitrah oleh ibu dan ayahnya.”

Jelas Hafidzah lagi, Konvensyen Hak Kanak-kanak (CRC) 1995 dan mengiktiraf kanak-kanak sebagai individu yang mempunyai pemikiran dan hak untuk hidup selesa dan gembira serta mendapat perlindungan yang sewajarnya.

“Kes ini mendedahkan kepada khalayak, realiti beberapa permasalahan dalam masyarakat yang perlu mendapat perhatian semua pihak sebelum ia membarah dan mengakibatkan kerosakan dalam kesejahteraan masyarakat itu sendiri.”

Sehubungan dengan itu, Wanita IKRAM menyeru anggota masyarakat untuk kembali kepada ajaran agama Islam yang benar untuk diyakini dan diamalkan sebagai satu cara hidup yang menjanjikan kebaikan dan rahmat untuk semua.

“Semua pihak perlulah meningkatkan keupayaan dan mencari bantuan dalam menyelesaikan sebarang masalah yang dihadapi. Pastinya ada jalan keluar,” tegas Dr Hafidzah.

Dalam kes ini menurutnya, sekiranya ibu ini tidak mampu untuk menjaga anaknya atas apa sebab sekalipun ia sewajarnya menghubungi Jabatan Kebajikan Masyarakat atau NGO untuk mendapatkan bantuan.

“Raudhatus Sakeenah Kelantan umpamanya berpengalaman memberikan nasihat dan bimbingan termasuk menguruskan urusan pengangkatan kanak-kanak seperti Adam.”

Beliau menambah, sesungguhnya ramai lagi ibu bapa di luar sana yang mahu dan mampu memberikan kasih sayang kepada kanak-kanak.

“Kami juga menyeru kepada kaum lelaki agar bertanggungjawab. Di manakah bapa biologi Adam. Tahukah dia akan nasib anaknya yang malang ini?” soal Dr Hafidzah.

Beliau berharap semoga dengan kepekaan dan keprihatinan semua pihak, kehidupan kanak-kanak akan lebih terjamin kesejahteraan mereka

“Sesungguhnya setiap perbuatan yang salah di sisi agama dan masyarakat akan mengakibatkan masalah berangkai seperti dalam kes ini.”

Menurut laporan sebelumnya, ibu muda beranak tiga ini asalnya kematian suami sebelum terjebak dalam hubungan terkutuk (zina) hingga melahirkan anak luar nikah.

Perkara ini disembunyikan daripada pengetahuan umum termasuklah keluarga sendiri walaupun dia kini sudah berkahwin dengan suaminya yang kedua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Pemimpin, NGO Pelbagai Agama Umum Deklarasi

KUALA LUMPUR – Beberapa pemimpin dan wakil pertubuhan bukan kerajaan (NGO) pelbagai agama telah hadir dalam sidang media hari ini bagi mengumumkan deklarasi membabitkan lapan perkara.

Saranan dalam deklarasi ini akan dihantar kepada 13 ketua parti politik  sebelum Pilihan Raya Umum ke-15 (PRU15).

Seramai lapan orang daripada lapan pertubuhan telah membentangkan huraian lanjut daripada setiap deklarasi iaitu:

Deklarasi 1 – Keluhuran Perlembagaan Persekutuan dan kedaulatan undang-undang oleh Cor Episcopa Philip Thomas (CFM)

Deklarasi 2 – Pengasingan kuasa antara cabang-cabang Eksekutif, Legislatif dan Kehakiman oleh Eow Shiang yen (YBAM)

Deklarasi 3 – Pemisahan kuasa antara Pendakwa Raya Negara dan Peguam Negara oleh Sardar Jagir Singh (GMC)

Deklarasi 4 – Institusi dan agensi semak imbang  dan penguatkuasaan bebas, tegas dan berintegriti oleh Hj Shahrul Aman Mohd Saari (IKRAM)

Deklarasi 5 – Pengundi diberi maklumat dan fakta yang secukupnya oleh Jason Leong (ANCOM)

Deklarasi 6 – Pilihan raya dijalankan dengan telus dan adil Mohd Khairul Anwar Ismail (ABIM)

Deklarasi 7 – Debat terbuka oleh Hj Ir Jamaludin Shamsudin (ACCIN)

Deklarasi 8 – Calon-calon yang berintegriti dan kompeten oleh Ahmad Farhan Rosli (PKPIM)

Pengerusi JK Pemimpin dan NGO Pelbagai Penganut Agama, Hj Ir Mohd Jamaludin Shamsudin menekankan bahawa perkara yang digariskan dalam deklarasi ini adalah perkara-perkara asas tetapi sangat penting untuk diberi perhatian dan dilaksanakan sekiranya Malaysia mahu menuju kearah pengamalan demokrasi yang matang.

“Kita tidak ada kuasa untuk memastikan deklarasi ini dipatuhi oleh parti politik tetapi kita boleh berikan tekanan agar ia dilaksanakan,” ujar beliau.

Kenyataan yang melibatkan gabungan suara 29 NGO telah bersetuju dengan deklarasi berikut:

DEKLARASI PEMIMPIN DAN NGO-NGO PELBAGAI AGAMA MENJELANG PRU15

Pemimpin agama dan NGO-NGO pelbagai agama terpanggil untuk menyatakan beberapa perkara yang kami anggap sangat perlu untuk kepentingan rakyat dan negara menjelang Pilihan Raya Umum ke-15 ini. Kami berpendapat satu pembaharuan perlu dilaksanakan segera ke atas pengendalian sistem demokrasi berparlimen berdasarkan raja berperlembagaan kita. Sebahagiannya ada dihuraikan dalam 8 deklarasi yang disebutkan di bawah.

Kami menganggarkan mewakili sekurang-kurangnya 5 juta ahli dan penyokong yang juga merupakan bakal pengundi PRU15.

Deklarasi ini akan diutuskan kepada semua Ketua parti politik yang bertanding dalam PRU15 untuk mendapat sokongan dan janji terima pakai 8 syor kami. Satu sidang media akan diadakan tiga hari sebelum hari mengundi untuk mengumumkan maklum balas dari pemimpin-pemimpin tersebut.

Kenyataan yang datang daripada gabungan agama pastinya akan menyebut keperluan untuk bertoleransi dan menghormati di antara penganut agama (dan kaum), terutamanya di tengah kempen politik yang hangat. Seperti lazimnya, kempen yang menggunakan “racial cards” atau politik identiti dan membeli undi akan digunakan untuk meraih undi.

Kajian 25 tahun “identity politics” membuktikan ada kaitan positif (positive correlation) dengan korupsi yang endemik. Korupsi dalam semua bentuk perlu dihapuskan. Satu budaya baru yang benci dan jijik kepada rasuah seperti benci dan jijik kepada dadah perlu dipupuk.

DYMM Sultan Perak, Sultan Nazrin Muizzuddin Shah dalam pelancaran buku Tan Sri Dr Kamal Hassan – Korupsi dan Kemunafikan dalam Politik Melayu, bertitah, rasuah di Malaysia ada pada skala bahaya, mengakibatkan pembangunan yang tidak lestari, pencemaran alam sekitar, membantutkan pertumbuhan ekonomi, rakyat tidak mendapat perkhidmatan, pengagihan kekayaan yang tidak seimbang dan ketirisan khazanah negara.

Walaupun agama akan sentiasa memainkan peranan utama dalam politik Malaysia, isu agama masih boleh ditangani dengan menghormati sesama insan, dan tanpa merampas, menindas atau menafikan hak sesiapa.

Deklarasi ini merujuk juga kepada Sabah dan Sarawak sebagai sebahagian hakiki Negara kita dan hak semua rakyat, termasuk Orang Asli dan Orang Asal Sarawak dan Sabah. Parti Politik dan calon-calon mesti melanggan konsep menyeluruh dan bukan semata-mata bersifat parokial atau serantau dalam komitmen mereka kepada Negara.

Deklarasi Pemimpin dan NGO-NGO Pelbagai Agama Menjelang PRU15

1. Kami menyeru kepada pemimpin politik negara dari semua parti, baik dari pihak pemerintah mahupun pembangkang, supaya menghormati keluhuran Perlembagaan Persekutuan dan kedaulatan undang-undang.

Perkara ini perlu dipelihara dan dihormati memandangkan Perlembagaan Persekutuan merupakan rujukan perundangan tertinggi negara.

Undang-undang negara perlulah dihormati oleh semua pihak, lebih-lebih lagi dalam keghairahan berkempen semasa PRU-15 nanti. Keluhuran perlembagaan dan kedaulatan undang-undang adalah syarat dan keperluan kepada keamanan negara yang menjamin ketatasusilaan dan kesejahteraan masyarakat pasca PRU-15.

2. Kami menuntut agar para pemimpin politik  memastikan supaya konsep pengasingan kuasa antara cabang-cabang Eksekutif, Legislatif dan Kehakiman dikekalkan dan diamalkan dengan setulusnya. Ketiga-tiga cabang ini merupakan komponen utama yang membentuk struktur Demokrasi Berperlembagaan Negara yang perlu terus diperkasakan.

3. Kami menuntut agar berlaku pemisahan kuasa antara Pendakwa Raya Negara dan Peguam Negara. Ini bagi memastikan kuasa pendakwaan bebas dari pengaruh pihak Eksekutif.

Perkara ini adalah bagi mengelakkan berlakunya penumpuan kuasa mutlak hanya terletak di tangan individu atau pihak-pihak tertentu yang boleh menjurus kepada salah guna kuasa.

4. Kami menuntut semua institusi dan agensi semak imbang dan penguatkuasaan bebas, tegas dan berintegriti. Setiap ketua institusi ini perlu dilantik oleh Parlimen setelah dinilai Jawatankuasa Khas Parlimen dan dengan itu bebas dari pengaruh Eksekutif.

Hanya dengan institusi yang bebas, tegas dan adil, bahana rasuah dan salah guna kuasa dapat dibanteras dengan berkesan.  Budaya rasuah di peringkat elit dan yang berkuasa boleh dibanteras dengan adanya Akta Pendanaan Politik supaya boleh dipantau dan dikawal rapi. Begitu juga dengan penghapusan tender runding terus kecuali dalam perkara-perkara yang telah ditetapkan dalam arahan Perbendaharaan.

5. Kami menyeru agar semua pihak menjunjung sebuah demokrasi yang matang, supaya rakyat yang merupakan para pengundi diberi maklumat dan fakta yang secukupnya daripada semua pihak yang bertanding dalam PRU-15 kelak. Ini akan membolehkan rakyat membuat penilaian sebaiknya dan seterusnya  membuat pilihan yang terbaik, serta para pemimpin dapat melaksanakan manifesto seperti yang dijanjikan.

Dengan ini, semua calon dan parti perlu diberi ruang  yang cukup dalam media kerajaan dan swasta untuk menyampaikan mesej dan manifesto masing-masing kepada pengundi.

6. Kami  menggesa Suruhanjaya Pilihan Raya (SPR) memastikan pilihan raya dijalankan dengan telus, bersih dan adil mengikut lunas-lunas undang-undang bagi memastikan suara dan aspirasi rakyat Malaysia benar-benar dapat diterjemahkan melalui pilihan raya ini. Salah guna aset kerajaan dalam berkempen untuk parti adalah satu kesalahan yang perlu dielak. Begitu juga usaha menabur duit rasuah politik perlu dipantau dan diambil tindakan.

7. Kami mencadangkan supaya debat terbuka diadakan segera di antara calon-calon parti-parti politik, khususnya di peringkat nasional untuk memberi peluang kepada semua parti mengemukakan manifesto dan kelebihan masing-masing. Hanya dengan debat atau dialog terbuka, kebolehan dan ilmu seseorang calon boleh dinilai dengan baik. Rakyat tidak boleh di selewengkan dengan penipuan kerana ada naratif balas yang boleh menyerlahkan hakikat kebenaran.

8. Kami mengingatkan  semua parti  supaya berhati-hati memilih calon yang bakal bertanding serta memastikan agar  hanya calon-calon yang berintegriti dan kompeten sahaja diketengahkan dalam pilihanraya akan datang. Pengundi perlulah menunaikan tanggung jawab menolak calon yang terpalit dengan rasuah, salah guna kuasa dan yang mempamerkan kekayaan yang luar biasa.

Kami, pemimpin dan NGO-NGO pelbagai agama seluruh negara dengan penuh harapan menyeru pengundi-pengundi PRU15 ini untuk keluar mengundi  beramai-ramai melaksanakan tanggungjawab membuat pilihan bijak mengangkat calon-calon dan parti politik yang menyokong syor kami untuk pembaharuan segera landskap politik dan institusi semak imbang dan kuat kuasa negara di abad ke-21 ini.

Politik atau siasah adalah proses dan cara membuat keputusan untuk sesuatu kumpulan ke arah kebaikan rakyat, khususnya generasi masa hadapan. Memberikan keselesaan, keadilan, kesejahteraan, keselamatan dan peluang pekerjaan kepada rakyat. Pembolotan khazanah dan penyalahgunaan kuasa tidak boleh diterima dan dibudayakan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aleppo: 252 terkorban sejak seminggu

Berdasarkan data daripada Syrian Observatory for Human Rights dan Al Jazeera, lebih 252 orang terkorban sejak minggu lalu termasuk 49 kanak-kanak yang menjadikan jumlah korban di Aleppo sejak tahun 2011 adalah 28,830 orang.

Pada Rabu lalu, Hospital al-Quds di Aleppo turut dibom pada mengorbankan lebih 30 orang termasuk doktor pakar kanak-kanak terakhir di sana, Dr Muhammad Waseem Moaz. Hospital ini merupakan hospital kelolaan NGO antarabangsa, Doctors Without Borders (MSF).

Serangan oleh rejim Bashar al-Assad dengan bantuan Rusia telah meningkat sejak seminggu lalu kononnya untuk memutuskan bekalan senjata kumpulan ‘pemberontak’. Serangan bom barrel terbaru di Aleppo adalah di kawasan Hritan, Kaft Dael, Bab al-Haded dan kejiranan Kastelo.

Kesan pengeboman berterusan sejak 2011 juga telah menyebabkan kemusanahan kepada warisan dunia yang diiktiraf oleh UNSECO iaitu Old City of Aleppo.

i4SYRIA merayu kepada rakyat Malaysia yang prihatin dan dermawan turut membantu kempen ini dengan bersama-sama menyumbang sama ada dalam berbentuk kewangan dan penyebaran maklumat tentang kempen ini kepada rakan-rakan yang lain.

Bantuan akan difokuskan kepada makanan dan perubatan yang akan disalurkan melalui rakan NGO di sana. Dua langkah mudah untuk menyumbang:

1. Salurkan sumbangan anda atas nama ‘Humanitarian Care Malaysia Berhad’:Akaun Maybank Islamic : 5642-5856-0698Akaun Bank Islam : 1209-20100-34904Akaun CIMB Islamic: 8602 135 592

2. Maklumkan melalui e-mel ke account@mycare.org.my bersama salinan slip atau Whatsapp/Telegram ke 012-2799734 dan nyatakan kemasukan untuk ‘Aleppo’.

Untuk maklumat lanjut, sila hubungi Ibu Pejabat MyCARE di talian +603-8941 2341 (En Aiman). Tempoh kutipan berlangsung selama dua minggu iaitu bermula pada 2 Mei hingga 16 Mei 2016. Sumbangan anda amat dihargai.

Sila ikuti perkembangan terkini di Aleppo dan Syria melalui FB i4SYRIA.


IKRAM ucap takziah kematian Duta Malaysia Ke Switzerland

Pertubuhan IKRAM Malaysia (IKRAM) melahirkan rasa sedih atas pemergian Duta Besar Malaysia ke Switzerland, Datuk Mohd Zulkephli Mohd Noor, yang meninggal dunia di Switzerland pada 3 Februari 2016.

IKRAM juga mengucapkan takziah kepada ahli keluarga beliau dan seluruh ahli IKRAM bersama mendoakan agar mereka tabah menghadapi ujian getir ini.

“Sesungguhnya kami adalah kepunyaan Allah dan kepada Allah jualah kami kembali.” (Ali Imran: 156)

Haji Kamarul Zaman Shaharul AnwarPengerusi Jawatankuasa Perhubungan AntarabangsaPertubuhan IKRAM Malaysia


Sentimen Agama dan Kaum: Rakyat Perlu Bijak Menilai

Menjelang mana-mana pilihan raya di negara ini, kita dapat lihat sesetengah pihak yang sengaja memainkan sentimen agama dan perkauman bagi meraih populariti parti dan pemimpin mereka.

Dengan kehadiran media sosial seperti Facebook, Twitter dan TikTok, api kebencian antara kaum dan agama kepada parti-parti lawan semakin disemarakkan, yang boleh mengundang ketidakharmonian dalam kalangan rakyat Malaysia.

Tempoh kempen pilihan raya yang ditetapkan seolah-olah seperti medan perang antara parti-parti politik dengan menggunakan apa sahaja taktik dan cara ala Machiavelli untuk menjatuhkan lawan, hingga melanggar norma, tatasusila dan adab ketimuran.

Sepatutnya medan politik digunakan untuk bersaing mengemukakan polisi dan solusi demi kebaikan masyarakat dan negara, bukannya untuk menyebarkan fitnah dan hasutan yang meruntuhkan negara.

Kini Pilihan Raya Negeri (PRN) bagi enam negeri dijangka bakal berlangsung seawal Julai ini,dan gendang-gendang sentimen agama dan perkauman telah mula dipalu.

Adakah situasi ini yang kita mahukan berlaku di negara kita setiap kali pilihan raya? Sudah pasti sebagai rakyat Malaysia, kita tidak mahu keadaan ini terus membarah dan memecahbelahkan masyarakat.

Naratif yang memisahkan antara kaum dan agama telah mewujudkan suasana polarisasi dalam kalangan rakyat, yang menyebabkan sifat saling menghormati, mempercayai dan bekerjasama semakin hilang daripada amalan kemasyarakatan.

Pergaduhan, pertelingkahan melampau kerana sentimen agama dan kaum tidak akan menguntungkan semua, bahkan boleh menambahkan lagi kerumitan. Cukuplah hanya satu tragedi 13 Mei yang menjadi pengajaran untuk negara, seterusnya menghasilkan Rukun Negara.

Selain daripada itu, negara memerlukan naratif yang menyatukan semua anggota masyarakat dan bukan memisahkan, naratif yang bersifat pertengahan dan inklusif yang mengiktiraf sumbangan semua anggota masyarakat tanpa mengira bangsa, agama dan budaya.

Setiap komuniti pula mestilah diperkasakan untuk membina kerjasama dan kesepaduan dalam kalangan anggota komuniti berkenaan, dan usaha-usaha mestilah digiatkan untuk membangunkan minda yang bersifat terbuka dan bukan membenci.

Sebarang benteng dan persepsi yang tidak benar terhadap sesuatu kumpulan hendaklah diruntuhkan, manakala sifat saling mempercayai antara anggota masyarakat hendaklah dibina melalui inisiatif yang diusahakan.

Contohnya, projek-projek kerjasama dan silang budaya seperti pembersihan taman, membangunkan kebun komuniti dan program kebudayaan dapat memupuk rasa kebersamaan dan saling mempercayai antara satu sama lain.

Manakala penyebaran fitnah dan berita-berita palsu perlu dibanteras dan dikuatkuasakan dengan lebih tegas bagi mengelakkan rasa kurang selesa dan prejudis menebal yang boleh meretakkan hubungan mesra sesama rakyat Malaysia.

Sebarang isu yang diperselisihkan dan dipertikaikan seharusnya diselesaikan melalui platform dialog dan meja rundingan, bukan hamburan kata-kata hinaan, benci dan hasutan sebagai tindak balas.

Usaha-usaha murni seperti kerjasama dan penguatkuasaan ini tentunya memerlukan komitmen semua pihak dan dilaksanakan secara konsisten dengan sumber yang secukupnya.

Dalam pada itu, Pertubuhan IKRAM Malaysia tidak ketinggalan untuk berperanan menyemarakkan lagi semangat perpaduan dalam kalangan rakyat. Ini selari dengan ciri ketujuh Negara Rahmah yang digagaskan IKRAM iaitu dengan terbinanya hubungan etnik dan penganut agama yang harmoni.

Antara aktiviti memupuk perpaduan yang diusahakan IKRAM ialah Sambutan Bulan Kebangsaan (SBK), Karnival Kita Anak Malaysia (KAMI), forum Bicara Bina Negara, menyertai gabungan NGO berbilang bangsa seperti Gabungan Bertindak Malaysia (GBM), dialog perpaduan, program silang budaya dan banyak lagi.

Semua pihak seharusnya menghentikan politiking yang boleh menggugat kestabilan politik dan merencatkan usaha untuk memulihkan negara pascapandemik Covid-19.

Ketidakstabilan politik yang ditimbulkan pasca-PRU14 lalu tidak boleh diulang lagi kerana mudaratnya amat menjejaskan kesejahteraan rakyat dan membantutkan usaha pembangunan negara.

Selepas berakhirnya PRU15, fokus kerajaan dan pemimpin politik sepatutnya terarah kepada usaha memulihkan negara dan mengemukakan model solusi dari pelbagai sudut seperti ekonomi, sosial, kebajikan, infrastruktur, perkhidmatan, kesihatan, pendidikan, taraf hidup rakyat, perpaduan, alam sekitar dan sebagainya.

Perhatian juga seharusnya ditumpukan kepada menyelesaikan segala permasalahan rakyat serta memastikan infrastruktur asas untuk rakyat dibaik pulih terutamanya berkaitan masalah bekalan air, kerosakan jalan, sekolah dan klinik daif, serta kemudahan-kemudahan yang lain.

Antara kesan daripada kestabilan politik yang dinikmati pasca-PRU15, Keluaran Dalam Negara Kasar (KDNK) dilaporkan berkembang 5.6 peratus pada suku pertama 2023 dan dalam tempoh yang sama, pelaburan diluluskan meningkat 60 peratus berbanding 2022.

Manakala hasil lawatan Perdana Menteri ke luar negara setakat ini telah berjaya menarik potensi pelaburan berjumlah RM184.73 bilion. Ini menunjukkan negara berada di landasan yang baik untuk terus berkembang maju.

Dalam pada itu, kes-kes rasuah, penyelewengan dan korupsi diperangi dengan agresif bagi mengembalikan wang rakyat yang dicuri ke kantung negara.

Iltizam kerajaan untuk memerangi rasuah ada asasnya, merujuk kepada anggaran konservatif kerugian negara akibat jenayah ini oleh badan kaji selidik Emir Research berjumlah RM4.5 trilion selama 26 tahun.

Indeks Perpaduan Nasional (IPNas) 2022 menunjukkan pencapaian nilai skor 0.629 iaitu kesepaduan nasional negara berada pada tahap sederhana dan terkawal, meningkat 0.062 berbanding IPNas 2018.

Ini selari dengan Indeks Malaysia Negara Rahmah (IMNR) 2022 oleh IKRAM yang menunjukkan skor bagi ciri Hubungan Etnik dan Penganut Agama yang Harmoni ialah 7.40, meningkat 0.47 berbanding IMNR 2021.

Walaupun kajian-kajian ini menunjukkan skor bagi perpaduan berada di tahap sederhana dan masih terkawal, namun ia menjadi ‘sumbu’ permainan yang boleh digunakan bagi mereka ingin meraih perhatian dan simpati perjuangan politik.

Oleh itu, rakyat seharusnya bijak menilai dan menangani suasana, serta tidak termakan dengan hasutan kebencian yang berasaskan sentimen agama dan kaum, sama ada di medan fizikal ataupun media sosial.

Rakyat juga wajar mengamalkan politik matang dan tidak taasub dan fanatik menyokong sesuatu pihak secara membabi buta, serta bersikap terbuka dan positif dengan perkara yang bermanfaat walaupun ia dilakukan oleh pihak lawan.

Usah biarkan suburnya perpaduan dan keharmonian yang dibina bersama sekian lama di Malaysia ini dirobek oleh pihak-pihak yang tidak bertanggung jawab menyemai benih kebencian serta menyemarak sentimen agama dan perkauman.

Malaysia ini tanah air kita, ayuh kita suburkan perpaduan dan keharmoniannya bersama.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perangi Rasuah Perlu Semangat Kental – Sultan Nazrin

SHAH ALAM – Sultan Perak, Sultan Nazrin Muizzuddin Shah bertitah, aktivis yang terlibat dalam gerakan memerangi rasuah perlu memiliki semangat kental.

“Dalam usaha melaksanakan perjuangan murni memerangi rasuah, yakin dan percayalah kepada kebesaran kuasa ALLAH. Hadapilah cabaran dengan semangat gigih dan hadapilah ujian dengan hati yang cekal.”

Titah baginda lagi, semaikan kesedaran dan bina kekuatan, tumpukan usaha kepada tenaga muda yang masih belum rosak mindanya.

“Para aktivis yang terlibat dalam gerakan memerangi rasuah perlu memiliki semangat kental, menyemai semangat para pemuda Ashabul Kahfi, kerana sifat gigih mereka mempertahankan iman meskipun menghadapi pemerintah yang zalim.”

Titah baginda, kita tidak boleh memandang ringan, bersifat leka, memilih melakukan penafian, memikirkan segala justifikasi, bersilat dengan segala helah mahu menindakkan kewujudan gajah rasuah di hadapan mata.

“Penilaian keadaan rasuah, wajib dilakukan secara jujur, secara ikhlas, secara objektif, secara fakta, dijadikan bukti bahawa kita sangat serius mahu membendung, malah berhasrat mahu memerangi dan menghapuskan rasuah.”

“Kita wajib bersifat berani mengakui, realiti sedang berlakunya amalan rasuah pada skala yang membahayakan, berdasarkan berulang kali teguran yang terkandung dalam laporan Ketua Audit Negara dan pelbagai penemuan Jawatankuasa Kira-Kira Wang Negara (Public Account Committee).”

Baginda bertitah demikian ketika melancarkan buku bertajuk ‘Korupsi dan Kemunafikan Dalam Politik Melayu: Perlunya Disegerakan Transformasi Moral-Etika’, karya tokoh akademik dan cendekiawan negara, Prof. Emeritus Tan Sri Dr Mohd Kamal Hassan.

Sultan Nazrin berkenan mencemar duli merasmikan pelancaran buku terbitan EMIR Research itu. Sebelumnya, Pengerusi Lembaga Pengarah Kumpulan Karangkraf yang juga Ketua Pasukan Rasuah Busters, Datuk Hussamuddin Yaacub berucap pada awalnya.

Presiden Pertubuhan IKRAM Malaysia, Haji Badlishah Sham Baharin yang diiringi Setiausaha Agung, Hj Shahrul Aman Mohd Saari turut hadir menyaksikan pelancaran buku tersebut di Kumpulan Media Karangkraf, di sini.

Hadir bersama Naib Presiden IKRAM, Prof. Dr Hanim Salleh, Ahli JKP Dr Sabariah Baharun dan Ahmad Ammar Ahmad Termizi, serta wakil IKRAM Muda, Afif Aliyana Abu Fitri.


Jenayah perang di Aleppo: Hukum Syria, Iran dan Rusia!

“Laporan menunjukkan terdapat bukti jenayah dan pembunuhan beramai-ramai oleh tentera rejim dan militan Syiah ke atas rakyat Aleppo di perkampungan Bustan al-Qasr, al-Fardous, al-Kallaseh dan Salahuddin sejak Sabtu lalu,” kata Pengerusi gabungan, Prof Madya Dr Hafidzi Mohd Noor semasa Sidang Media Solidariti Aleppo semalam.

Tambahnya, rejim tersebut menggeledah rumah, menembak mati rakyat awam yang berlindung dan melarikan diri, dan laporan menunjukkan ada wanita-wanita yang dirogol dan dibakar hidup-hidup.

“Malah, penemuan lebih 200 mayat ditemui dalam keadaan tangan terikat adalah bukti berlakunya pembunuhan kejam di Aleppo.”

Baru-baru ini juga tersebar video-video ‘SOS’ rakyat Aleppo yang merakamkan ucapan terakhir mereka kerana merasakan sudah tiba giliran mereka menjadi mangsa pembunuhan rejim itu dan merayu dunia agar berusaha keras untuk menyelamatkan mereka, begitu juga mesej terakhir anak gadis Aleppo yang medakwa ingin mengambil nyawanya kerana tidak rela dirinya jadi mangsa pemuas nafsu tentera rejim.

Wakil-wakil NGO Gabungan Kemanusiaan Syria dalam sidang media dan penyerahan memorandum bantahan di kedutaan Syria

“Gabungan NGO Kemanusiaan Syria mengecam serangan, pembunuhan dan tindakan tidak berperikemanusiaan rejim Bashar al-Assad dan sekutu-sekutunya ke atas rakyat awam di Aleppo dan di seluruh Syria dan mendesak agar ia dihentikan dengan serta-merta,” tegas Dr Hafidzi.

Rejim tersebut berjaya merampas timur Aleppo pada Isnin, 12 Disember setelah melakukan serangan bertalu-talu ke atas wilayah itu sejak pertengahan November yang memaksa pejuang pembebasan Syria berundur dan menyeru AS, Turki dan negara lain yang prihatin untuk menjamin keselamatan lebih 100,000 rakyat yang masih terperangkap.

“Tentera rejim dan sekutunya tidak mengecualikan penempatan awam, hospital, gudang simpanan bantuan kemanusiaan, loji bekalan air dan stesen janakuasa elektrik dalam serangan mereka.

“Gesaan kepada gencatan senjata untuk memberi laluan kepada bantuan perubatan dan kemanusiaan pula ditolak begitu sahaja,” ujar beliau.

Bagi menghentikan pembunuhan keji di Aleppo, menurut Dr Hafidzi, gabungan NGO tersebut mendesak OIC supaya mengadakan sidang tergempar dan menggesa kerajaan Malaysia menggunakan kedudukannya sebagai anggota Majlis Keselamatan PBB untuk mengenakan tekanan diplomasi ke atas Syria dan sekutunya.

Beliau bersama-sama wakil-wakil Gabungan NGO Kemanusiaan Syria serta para aktivis kemanusiaan yang terdiri daripada 23 buah NGO turut menyerahkan memorandum bantahan di Kedutaan Syria di Malaysia selepas sidang media.

Sumber: FB IKRAM for SYRIA • i4s

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tingkatkan mutu P&P di pusat pengajian tinggi – IKRAM Academia

SERI KEMBANGAN – Rakyat Malaysia sedang berhadapan dengan wabak Covid-19 yang telah memberi impak besar terhadap kehidupan seharian.

“Fasa pandemik wabak yang bertukar kepada endemik, di mana secara tidak langsung menyebabkan warga akademik terpaksa memilih untuk hidup bersama-sama virus SARS-CoV-2, dan bakal berhadapan perubahan ketara dalam cara kita bekerja serta berinteraksi,” kata Pengerusi Persatuan Akademia IKRAM Malaysia (IKRAM Academia), Profesor Dr Sahrim Haji Ahmad FASc.

Beliau berkata, beberapa garis panduan juga turut diperkenalkan oleh kerajaan bagi membendung penularan wabak ini.

“Ia meliputi pematuhan jumlah peratusan kehadiran kakitangan dan tempoh masa bekerja di pejabat berdasarkan Fasa Pelan Pemulihan Negara.”

Menurutnya, perubahan ini juga telah berlaku di sektor Pendidikan Pengajian Tinggi (IPT) terutama melibatkan pengendalian Pengajaran dan Pembelajaran (P&P).

“Pensyarah dan pelajar pastinya paling terkesan dengan kaedah P&P secara hibrid yang diperkenalkan bagi memenuhi keperluan pelajar yang bakal mengikuti P&P secara fizikal dan di atas talian kerana tidak dapat hadir ke kampus. Waima, P&P perlu dilaksanakan secara tuntas bagi memastikan tiada pelajar yang keciciran,” ujar Dr Sahrim.

Sehubungan itu, sempena sambutan Hari Akademia 2021 yang diraikan pada setiap 5 Oktober dengan tema ‘Akademia Diperkasa, Digitalisasi Dibudaya’, IKRAM Academia menyarankan beberapa perkara untuk direalisasikan.

Pertama, para ahli akademik perlu berupaya untuk menyesuaikan diri dalam keadaan ini dan meningkatkan keupayaan untuk menggunakan pendekatan yang kreatif dan efektif dalam pelaksanaan P&P.

“Kami menyarankan supaya ahli akademik lebih inovatif dan berupaya menggunakan pendekatan teknologi Pendidikan terkehadapan, contohnya Educational Technology – EduTech dalam P&P.”

Dalam meningkatkan kebolehupayaan ujarnya, ahli akademik disarankan untuk menghadiri bengkel untuk meningkatkan kemahiran menggunakan alatan dan perisian teknologi berkait Pendidikan,” jelasnya.

Dalam pada itu, Dr Sahrim turut menyeru supaya pengurusan Pusat Pengajian Tinggi (PPT) menyediakan infrastruktur yang lebih baik dan terkini untuk memudah cara pengendalian P&P.

“Ini termasuk juga mengadakan kumpulan pakar rujuk yang boleh dihubungi untuk membimbing dalam mereka bentuk modul P&P dan menggunakan alat dan perisian teknologi pendidikan yang terkini.”

Beliau turut menyarankan agar keselamatan siber dan rangkaian di Pusat Pengajian Tinggi dipertingkatkan bagi memastikan keselamatan dan integriti ujian serta pemeriksaan yang dijalankan dalam talian terjamin.

“IKRAM Academia menggesa pihak pengurusan PPT untuk mengiktiraf dan memberi ganjaran atas usaha para ahli akademik dalam mempertingkatkan diri serta mengaplikasi pembentangan bahan pengajaran menggunakan teknologi pendidikan,” kata Dr Sahrim.

Beliau turut mencadangkan supaya pihak pengurusan PPT mengguna pakai waktu bekerja anjal, di mana ahli akademik boleh memilih gaya kerja yang boleh mengoptimumkan produktiviti dan memaksimumkan bakat ahli akademik.

Tambanya, teknologi terkini boleh digunakan untuk memantau serta memastikan ahli akademik terus menjalankan tugas yang diamanahkan dengan sebaiknya tanpa memerlukan kehadiran secara fizikal.

“Adalah diharapkan pelaksanaan cadangan tersebut boleh mempertingkatkan mutu P&P di PPT dengan lebih baik ketika fasa endemik ini.”

Justeru, IKRAM Academia berharap saranan-saranan ini boleh dilaksanakan demi untuk menaikan mutu P&P bagi menjamin kualiti serta kelangsungan ilmu di ekosistem IPT di seluruh Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aidiladha: Rancang Perjalanan, Ikut TTA Kurangkan Kesesakan

SERI KEMBANGAN – PLUS Malaysia Berhad (PLUS) menjangkakan kira-kira 1.9 juta kenderaan akan berada di lebuh raya setiap hari semasa perayaan Aidiladha bermula 7 hingga 12 Julai.

“Kami menjangkakan kira-kira 1.9 juta kenderaan akan berada di lebuh raya setiap hari semasa musim cuti Aidiladha ini berbanding 1.8 juta kenderaan sehari pada hari biasa.”

“Oleh itu, sila jangkakan kesesakan dan tempoh perjalanan yang lebih panjang pada hari-hari puncak tersebut,” kata Ketua Pegawai Operasi PLUS, Datuk Zakaria Ahmad Zabidi dalam satu kenyataan media hari ini.

Beliau menasihatkan pengguna lebuh raya supaya mengikuti jadual Cadangan Waktu Perjalanan (TTA), merancang perjalanan lebih awal serta membuat persiapan yang diperlukan untuk menghadapi perjalanan yang lebih panjang.

“TTA dikeluarkan berdasarkan data trafik sebagai panduan serta membantu pengguna lebuh raya menikmati pengalaman perjalanan yang lebih terurus dalam tempoh perayaan akan datang.”

“Ia bermatlamat untuk mengagihkan trafik dan mengelakkan kenderaan daripada memasuki lebuh raya secara serentak dan terkumpul serentak di laluan-laluan utama lebuh raya, plaza tol dan kawasan rehat, sekali gus mengurangkan kesesakan,” jelasnya.

Beliau berkata, pihaknya menyarankan orang ramai yang akan pulang ke Perlis, Kedah, Pulau Pinang, utara Perak dan Johor supaya memasuki lebuh raya sebelum 10.00 pagi pada 7 Julai hingga 10 Julai.

Bagi mereka yang menuju ke lokasi lain yang lebih dekat pula dinasihati untuk memasuki lebuh raya selepas 1.00 tengah hari.

Bagi perjalanan kembali ke Lembah Klang pula, beliau berkata, pengguna dinasihatkan agar memasuki lebuh raya sebelum 9.00 pagi pada 10 Julai hingga 12 Julai.

“Berdasarkan kajian kami bagi perjalanan kembali semula ke Lembah Klang, pengguna lebuh raya dijangka mengalami tempoh perjalanan dua kali lebih panjang berbanding perjalanan biasa sekiranya mereka memilih untuk tidak mematuhi jadual TTA ini,” jelas Datuk Zakaria lagi.

Beliau turut menyeru pengguna lebuh raya untuk mendapatkan maklumat trafik terkini menerusi Twitter @PLUSTrafik, aplikasi PLUS, talian PLUSLine 1800-88-0000, Chatbot PUTRI, papan tanda elektronik (VMS) di lokasi-lokasi terpilih serta mengikuti laporan trafik terkini menerusi siaran-siaran radio utama negara.

Pengguna juga digalakkan menggunakan aplikasi Waze atau Google Maps untuk merancang perjalanan mereka serta memastikan baki kad Touch ‘n Go atau e-Wallet yang mencukupi.

Selain itu, beliau turut menasihati pengguna agar memastikan kenderaan mereka berada dalam keadaan yang baik dan selamat untuk perjalanan yang jauh.

“Sila patuhi had kelajuan di lebuh raya, elakkan memandu terlalu rapat dengan kenderaan lain dan berehat sebentar untuk menyegarkan diri di kawasan rehat dan rawat (R&R) sepanjang lebuh raya,” katanya.


Angka terus meningkat, PKPB akan diperketatkan lagi

“Perkara itu akan diusulkan kepada Majlis Keselamatan Negara (MKN) dalam masa terdekat,” katanya.

Beliau berkata, KKM akan perketatkan dan benarkan sektor ekonomi sahaja.

“Segala bentuk perhimpunan melibatkan jumlah peserta yang besar perlu dikurangkan supaya penularan COVID-19 dapat diputuskan.”

Mesyuarat Khas MKN telah memutuskan pemilik dan pengusaha fasiliti sukan komersial dalam kawasan PKPB iaitu padang bola sepak komersial, gimnasium dan gelanggang futsal serta dewan badminton komersial dibenar beroperasi semula mulai hari ini.

“Selain itu, prosedur operasi standard (SOP) bagi penjara akan dikaji semula bagi memastikan jangkitan di tersebut dapat dikurangkan,” kata Dr Noor Hisham.

Berikutan pelaksanaan PKPB, institusi pendidikan ditutup selain majikan diminta mengaktifkan pelan bekerja dari rumah dan penggiliran bagi pekerja mereka berkuat kuasa di Kuala Lumpur, Putrajaya dan Selangor sejak 14 Oktober lalu selama 14 hari, sementara di Sabah bermula dari 12 hingga 26 Oktober ini.

“Orang ramai dinasihatkan patuh SOP sepanjang masa termasuk pemakaian pelitup muka, kerap mencuci tangan serta mengelakkan perhimpunan.”

Dalam pada itu, mobilisasi penolong pegawai perubatan KKM dan pasukan kesihatan awam KKM dari Semenanjung Malaysia ke Sabah terus digerakkan.

“Cabaran petugas kesihatan di lapangan adalah amat sukar. Risiko jangkitan amat tinggi dalam pelbagai keadaan. Semoga segala cabaran dan dugaan dapat diatasi dengan sebaik mungkin dan dipermudahkan,” ujar beliau melalui status Facebooknya hari ini.

Menurutnya, sebanyak 871 kes baharu telah dilaporkan semalam, menjadikan jumlah kes positif COVID-19 di Malaysia adalah sebanyak 20,498 kes.

“Oleh itu, jumlah kes aktif dengan kebolehjangkitan COVID-19 adalah 7,049 kes. Mereka telah diasingkan dan diberi rawatan.”

Secara keseluruhannya, sebanyak 97 kes (11.1 peratus) adalah daripada Kluster Tembok, Kluster Penjara Reman, Kluster Penjara Seberang Perai dan Kluster Penjara Kepayan.

“Kes-kes ini sememangnya terasing di dalam penjara dan tidak menjangkiti masyarakat. Manakala, negeri-negeri di Lembah Klang pula merangkumi 9.6 peratus daripada jumlah keseluruhan kes. Jika dilihat pecahan utama jumlah kes, negeri Sabah terus mencatatkan jumlah kes tertinggi iaitu 702 kes (80.6 peratus),” ujarnya.

Terdapat 86 kes positif COVID-19 yang sedang dirawat di ICU, di mana 28 kes memerlukan bantuan pernafasan.

“Dukacita dimaklumkan bahawa terdapat pertambahan tujuh (7) kes kematian berkaitan COVID-19, yang menjadikan jumlah kumulatif kes kematian COVID-19 di Malaysia adalah sebanyak 187 kes (0.9 peratus daripada jumlah keseluruhan kes). KKM mengucapkan takziah kepada semua ahli keluarga mereka.”

Laporan dunia pula berpandukan data terbaharu Johns Hopkins University menunjukkan jumlah kumulatif kes positif global COVID-19 kini menghampiri angka 40 juta dan lebih ratusan ribu jangkitan baharu direkodkan dalam tempoh 24 jam dengan kes positif global kini berjumlah 39.8 juta.

Amerika Syarikat (AS) kekal sebagai negara paling teruk terjejas dengan lebih lapan juta kes jangkitan, seterusnya diikuti India dengan 7.4 juta kes manakala Brazil merekodkan lebih 5.2 juta kes.

Turut melepasi angka 500,000 kes adalah Perancis, Afrika Selatan, United Kingdom dan Iran, manakala negara yang melepasi angka 100,000 hingga 200,000 ialah Kanada, Belgium, Romania, Maghribi dan Poland.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jimat kos, WAJIKS rai lima pengantin baharu

Kira-kira 2,600 orang telah menghadiri majlis walimah anjuran Jawatankuasa Pemantapan Keluarga IKRAM (PeKA) IKRAM Selangor yang terdiri daripada para tetamu kehormat, ahli-ahli keluarga pasangan pengantin dan juga sahabat handai mereka.

Pasangan-pasangan tersebut ialah Megat Usaamah Megat Mohamed Amin dan Nurshazana Mohd Shafie, Mohammad Faizul Nasri dan Syafiqah Alias, Ahmad Zaki Ahmad Zainuddin dan Nabila Ain Kasmuri, Muhammad Hanif Abdul Karim dan Nur Afifah Otheman serta Mohd Amin Azuwar dan Nurhanani Saiful Suhardi.

Majlis kesyukuran ini bermula dengan ketibaan dan perarakan masuk pengantin ke dewan. Setelah selesai bacaan doa selamat, jamuan makan dan santapan beradab pengantin pun bermula.

Semasa majlis berlangsung, turut berucap YDP IKRAM Negeri Selangor, Hj Norazmi Mat Noh diikuti dengan tausiah (pesanan) wakil keluarga pengantin kepada pengantin baharu.

Perarakan masuk pengantin dan suasana dewan semasa majlis

Menurut Norazmi, dengan kos RM2,500, majlis keraian untuk pengantin meliputi persandingan di dewan, pelamin dan makanan sementara kos hantaran, majlis merisik dan bertunang ditanggung sendiri oleh pengantin.

Beliau melahirkan keyakinan bahawa penganjuran ini memberikan alternatif terbaik kepada ahli IKRAM dan rakyat Malaysia yang menantikan perubahan dalam majlis perkahwinan yang berteraskan syariat dan sederhana seterusnya disambut meriah.

Menurut Pengarah WAJIKS 2016, Dr Nor Zalmiah Jahidin, program yang masuk tahun keempat itu sudah meraikan 30 pasangan melalui Unit Temu Jodoh.

Pihaknya membuka pendaftaran dalam talian (online) kepada ahli-ahli IKRAM yang berminat dan mereka yang sudah bertemu pasangan perlu mengikuti kursus pra perkahwinan Menuju Gerbang Mahligai Sakinah sebelum ke fasa seterusnya.

Turut hadir meraikan majlis ini adalah YAB Datin Seri Shamsidar Taharin, isteri YAB Dato’ Menteri Besar Selangor yang juga Pengerusi Pertubuhan Kebajikan dan Amal Wanita Selangor (PEKAWANIS), YB Dr Daroyah Alwi, Exco Kesihatan, Kebajikan, Hal Ehwal Wanita dan Keluarga Negeri Selangor.

Selain itu, tetamu lain yang hadir ADN Kota Anggerik, Pengarah Jabatan Bomba dan Penyelamat Malaysia (Negeri Selangor), Sahibus Samahah Dr Anhar Opir (Timbalan Mufti Negeri Selangor), Imam Masjid Tengku Ampunan Jemaah Bukit Jelutung, Ahli-Ahli Dewan Perwakilan Nasional (DPN) IKRAM, barisan Jawatankuasa IKRAM dan Wanita IKRAM di peringkat pusat, negeri dan kawasan di Selangor dan rakan-rakan NGO ACCIN yang mewakili ABIM, WAMY, MACMA, IIS, PUM dan RICOI serta wakil-wakil media Sinar Harian, Harian Metro dan Berita Harian.

Semoga majlis ini memberikan impak dan contoh untuk masyarakat Islam dalam penganjuran walimah yang menjimatkan kos serta mengikut syariat. Moga semua pengantin yang diraikan beroleh keberkatan, dimurahkan rezeki dan berbahagia dalam membina keluarga mawaddah dan rahmah, insya-Allah.


Allah tidak mahu berbicara dengan mereka

Abu Hurairah RA meriwayatkan bahawa Rasulullah SAW bersabda maksudnya, “Tiga golongan yang Allah tidak bercakap dengan mereka pada hari kiamat, tidak membersihkan mereka daripada dosa, tidak melihat kepada mereka dan bagi mereka azab yang amat pedih.”

“Tiga golongan itu ialah orang tua yang berzina, raja yang banyak berdusta, orang miskin yang bongkak sombong.” (Hadis Riwayat Muslim)

Kenapakah tiga golongan itu amat dibenci dan dimurkai?

Allah tidak sudi memandang mereka dengan pandangan rahmah-Nya, tidak sudi berbicara dengan mereka dengan bicara yang lembut membelai hati mereka, tidak sudi ‘mentazkiah’ atau membersihkan mereka daripada dosa dan sifat-sifat tercela yang ada pada mereka. Yang tersedia untuk mereka hanyalah azab pedih yang tidak tertanggung sakitnya.

Zina adalah perbuatan keji yang sangat besar dosa dan implikasinya kepada umat manusia. Ianya haram dan dilarang tanpa mengira sama ada ke atas orang tua atau orang muda.

Orang tua, biasanya lebih matang, lebih waras dalam memilih jalan yang baik atau sebaliknya. Biasanya lebih mampu mengawal diri daripada terjebak ke dalam kancah nafsu yang durjana.

Mereka sepatutnya menjadi contoh dan teladan yang baik kepada generasi muda. Namun, apabila si tua tidak sedar diri, leka dan alpa dengan godaan syahwat yang tidak bertepi, selayaknyalah dia mendapat balasan yang begitu hina daripada Penciptanya.

Kebiasaannya yang suka berdusta adalah orang yang lemah. Dia berdusta di hadapan seseorang yang dianggap mempunyai kuasa ke atasnya dengan tujuan untuk menutup kelemahan atau kesilapannya supaya dia tidak dihukum atau tidak dimarahi.

Contohnya, anak berdusta pada ibu dan ayah, murid berdusta pada guru dan seterusnya. Raja yang di tangannya segala kuasa, seluruh rakyat jelata tunduk dan patuh kepada arahannya, maka apakah alasan untuk dia berdusta? Apa yang dia takutkan? Apa yang dia bimbangkan?

Tidak ada keperluan untuk dia berdusta kecuali kerana sifat dusta telah sebati mendarah daging dalam dirinya. Lantaran itu, dia amat dibenci oleh Allah dan disediakan untuknya siksaan yang amat keji dan hina.

Ketiga: Orang miskin yang bongkak dan sombong

Orang miskin adalah golongan yang tidak mempunyai pendapatan yang mencukupi untuk menyara diri dan keluarga. Mereka selalunya bergantung kepada pemberian dan belas ihsan pihak lain.

Maka dari manakah datang sifat bongkak dan sombong itu? Apa yang hendak disombongkan sedangkan dia sendiri bergantung kepada belas ihsan orang lain?

Mereka sepatutnya insaf dan merendah diri khususnya kepada mereka yang sudi membantunya. Sifat sombong yang ditunjukkan amatlah tidak wajar sama sekali. Justeru, balasan yang hina dan kejilah selayaknya buat mereka.

Kesimpulannya, semakin kecil dorongan untuk seseorang melakukan sesuatu kejahatan, semakin besar dosanya di sisi Allah Azzawajalla. Orang tua syahwatnya tidak seganas orang muda, sepatutnya lebih mampu mengawal diri dari berzina.

Orang yang mempunyai kedudukan yang tinggi tidak ada sebab yang munasabah untuk dia berdusta kepada orang bawahannya. Orang miskin, apakah alasannya untuk sombong? Sepatutnya mereka insaf keadaan yang ada pada diri sendiri dan berusaha dengan bersungguh-sungguh untuk memperbaiki dan mengatasinya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


JKP IKRAM kunjungi pemimpin AMANAH

Kunjungan tersebut bertujuan untuk menyampaikan ucapan tahniah atas kemenangan Pakatan HARAPAN dalam PRU14 di samping bertukar-tukar pandangan tentang perkembangan terkini politik tanah air.

“Tahniah Parti Amanah Negara. IKRAM berharap kemenangan ini dapat diisi dengan pembinaan negara ke arah yang lebih baik,” ucap Presiden IKRAM, Dr Mohd Parid Sheikh Ahmad yang turut menghargai kesudian AMANAH menerima kunjungan.

Dalam ucapan balas, Presiden AMANAH, YB Haji Mohamad Sabu mengalu-alukan IKRAM untuk bersama-sama menyumbang bagi membina Malaysia baharu.

Beliau juga mengharapkan agar IKRAM terus memainkan peranan sebagai NGO untuk melakukan semak dan imbang, mengkritik dan memberikan cadangan-cadangan yang membina kepada kerajaan baharu.

Selain Dr Parid, turut bersama-sama dalam kunjungan ialah Timbalan Presiden, Haji Zaid Kamaruddin, Naib Presiden, Haji Shahrul Aman Mohd Saari, Setiausaha Agung, Haji Nahar Md Nor, Ketua Wanita, Datin Paduka Hajah Che Asmah Ibrahim dan Ahli-ahli JKP lain.

Turut hadir mewakili AMANAH ialah Penasihat Umum, Ustaz Haji Ahmad Awang, Naib Presiden, YB Dr Hasan Baharom dan YB Dato’ Mahfuz Omar, Ketua Pemuda, YB Mohd Sany Hamzan, Timbalan Setiausaha Agung, Abang Ahmad Kerdee Abang Masagus, Ketua Wanita Muda, Anis Afida Mohd Azli dan Ahli-ahli JK AMANAH Nasional.


IKRAM Condemns The Deadly Attack In London, United Kingdom

Pertubuhan IKRAM Malaysia (IKRAM) is utterly shocked and saddened by the attack that took place on Wednesday at the heart of London which killed five people including a policeman and left at least 40 injured.

We strongly condemn this mindless act of terror. And it is with utmost sadness that we convey our deepest sympathies to the families of those killed and injured from the attack.

IKRAM also strongly urges that any individual or group responsible for the attack to be brought to justice.

IKRAM will continue to strongly support all actions and activities against terrorism and we call upon everybody to play their parts in making the world peaceful and harmonious.

Dr Mohd Parid Sheikh AhmadPresidentPertubuhan IKRAM Malaysia


IKSIM: Tumpu jayakan visi dan misi, elak sebar fitnah dan kebencian – SUA IKRAM

Beliau berkata demikian ketika ditemui IKRAMedia apabila diminta mengulas maklumat yang disampaikan oleh ahli-ahli IKRAM yang menyertai majlis-majlis penerangan oleh IKSIM yang cuba mengaitkan IKRAM sebagai NGO yang mendukung fahaman liberalisme.

Katanya lagi: “Jika dilihat laman web IKSIM, ia mempunyai misi dan visi yang baik iaitu:Misi: Menjadi peneraju pemikiran strategik yang utama dan berwibawa dalam agenda kedaulatan Islam.Visi: Mendaulatkan Islam Sebagai Agama Negara.”

Hj Nahar menjelaskan lagi bahawa IKRAM adalah NGO atau gerakan Islam yang syumul yang bukan hanya mengajak kepada yang maaruf (kebaikan) seperti berakidah sejahtera, beribadah dengan cara yang betul dan berakhlak mulia tetapi juga berusaha mencegah kemungkaran termasuklah penyalahgunaan kuasa, rasuah dan kezaliman terhadap rakyat.

IKRAM seringkali bersama dengan organisasi-organisasi masyarakat madani lain bagi memperjuangkan isu-isu urus tadbir baik seperti pilihan raya yang bersih dan adil serta keadilan kepada rakyat.

Seterusnya beliau memetik pengajaran daripada peristiwa Hilf Fudhul (Perjanjian Fudhul) yang mana Rasulullah s.a.w turut menyertai perjanjian bersama kaum Quraisy yang berlaku di rumah Abdullah bin Jud’an bagi membantah satu kezaliman yang telah berlaku di Makkah pada ketika itu.

Katanya, peristiwa tersebut merupakan kisah yang dialami sendiri oleh baginda yang boleh dijadikan iktibar. Meskipun ia berlaku pada zaman pra nubuwwah, namun ar-Rasul s.a.w pada masa baginda telah dilantik menjadi Rasul bersabda:

“Sesungguhnya aku telah menyaksikan suatu perjanjian bersama bapa-bapa saudaraku di rumah Abdullah bin Jud’an yang lebih aku kasih daripada unta yang merah, dan sekiranya aku diajak kepadanya pada zaman Islam, nescaya aku menyahutnya.” (Diriwayatkan oleh Ahmad, Ibn Ishak dan al-Hamidy)

“Panduan kita adalah syariat Islam,” tambahnya lagi.

“Kita boleh bersama dalam perkara yang tidak bercanggah dengan syariat Islam seperti tuntutan pilihan raya bersih dan adil, urus tadbir negara yang baik dan keadilan untuk rakyat.

“Kita tidak pernah bersama dalam perkara-perkara yang bertentangan dengan syariat. Bersama atau menyokong sesuatu organiasi dalam sesuatu isu bukan bermakna kita menyokongnya dalam semua perkara.

“Inilah pendekatan berpaksikan prinsip (principle centred) yang diajar oleh Rasulullah s.a.w yang perlu difahami,” tegasnya lagi.

“Saya ingin mencadangkan kepada pihak IKSIM untuk mengadakan pertemuan dengan pimpinan IKRAM bagi mendapatkan penjelasan agar tidak terus menyebarkan maklumat yang tidak tepat dan fitnah terhadap IKRAM.

“Saya sedia mengaturkan pertemuan termasuk bersama Presiden IKRAM, Dr Hj Mohd Parid Sheikh Ahmad yang juga merupakan Ahli Majlis Perundingan Islam (MPI) yang telah ditubuhkan oleh Kerajaan Pusat.

“IKSIM boleh juga bertemu dengan Timbalan Presiden, Hj Zaid Kamaruddin yang juga merupakan ahli kepada Jawatankuasa Mempromosikan Persefahaman dan Keharmonian Antara Penganut Agama (JKMPKAPA), yang juga ditubuhkan oleh Kabinet Kerajaan Malaysia,” jelasnya lagi.

Hj Nahar mengakhiri perbualan dengan berharap agar pihak IKSIM sebagai badan yang ditubuhkan kerajaan bertujuan untuk menjalankan kajian dan penyelidikan akan terus berperanan secara efektif melalui kajian dan penyelidikan yang benar, betul, jujur dan adil demi menjaga integriti IKSIM sebagai sebuah badan Islam.

“Bertindaklah secara objektif dan tidak hanya berdasarkan sangkaan semata-mata. Jika sesuatu maklumat yang salah yang telah diedarkan kepada orang ramai, siapa dan bagaimana hendak membetulkannya serta kepada siapa hendak memohon maaf?” soalnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tadbir urus negara: Adakah di tahap yang baik?

Sebelum kupasan YB Dato’ Seri Ahmad Husni semalam, Hj Nahar Md Nor (Setiausaha Agung IKRAM) merangkap moderator, membuka majlis dengan satu hadis iaitu “Orang yang paling sakit siksaan dihari kiamat adalah pemimpin yang zalim dan curang.” (HR Tabrani daripada Abdullah bin Mas’ud RA).

Beliau turut berkongsi sebuah kisah tentang Umar al-Khattab RA yang mana berlaku selepas peperangan dengan kerajaan Parsi. Umar membahagikan harta rampasan perang iaitu kain kepada rakyatnya. Keesokan harinya masing-masing memakai baju daripada kain yang dibahagikan termasuk Umar al-Khattab RA.

Tiba-tiba bangun seorang sahabat dan membantah, “Kami tidak mahu mendengar dan taat pada tuan”. Lalu Umar bertanya, “Mengapa kamu berkata begitu?”. Kemudian dia membalas, “Dari mana kamu mengambil baju yang kamu pakai ini sedangkan jika ikut pembahagian semalam, kain yang kamu dapat tidak cukup untuk tubuh kamu”. Maka Umar menyuruh anaknya Abdullah bangun untuk menjelaskan. Maka kata Abdullah bin Umar RA menjelaskan bahawa “Saya beri bahagian saya kepada ayah saya”.

Inilah contoh terbaik dari seorang pemimpin. Membenarkan rakyat bertanya seperti Saidina Umar RA yang terbuka kepada muhasabah dan mempraktikkan ketelusan dalam pemerintahan.

Rakyat Malaysia pada hari ini semakin gelisah dengan situasi ekonomi negara. Rakyat merasakan ditipu oleh pemimpin yang menyalahgunakan kuasa. Selain itu, tekanan dan kesempitan hidup dirasai sehingga hari ini seperti mana semalam kita dikhabarkan dengan kenaikan harga minyak dan secara tidak langsung akan membawa kepada kenaikan barang dan sebagainya.

Cukuplah tragedi yang menimpa Allahyarham Mohd Shukri Saad sebagai pengajaran, kerana tekanan dan kesempitan hidup. Ya, kita tahu peristiwa itu bukanlah cara terbaik untuk keluar daripada kepompong kesusahan dan kesulitan, tetapi ia menggambarkan bagaimana sistem menghimpit rakyat marhaen daripada terus mendapatkan hak mereka, sebaliknya kroni-kroni dan penguasa terus bebas untuk ‘merompak’.

Kata YB Dato’ Dr Mujahid Yusof Rawa dalam kenyataannya berhubung kes ini, “Pemimpin kerajaan hari ini belum menjawab skandal 1MDB, 2.6 bilion, skandal angkara kelompok elitis politik dan sebagainya. Rakyat di bawah hidup susah, jurang ketidaksamaan semakin meluas. Allahyarham Shukri adalah sebahagian mangsa kefasadan politik dan rasuah yang membengkak”.

‘Good Governance’ atau Tadbir Urus yang baik wajar dijadikan tunjang dalam pengurusan negara, tidak kira pengurusan kewangan, pendidikan, politik dan sebagainya demi menjamin sebuah negara yang rahmah dan sejahtera.

Masa depan negara yang baik adalah negara yang menuju ke arah menjamin kesejahteraan rakyat. Di Malaysia hari ini, kita dapat lihat berlakunya jurang kemiskinan yang jauh antara yang berpendapatan tinggi dan rendah di negara kita dengan kadar 46.2% dan dicatatkan antara yang tertinggi di dunia. Ini cukup membimbangkan.

YB Dato’ Seri Ahmad Husni menyebut, tiga perkara perlu menjadi asas kepimpinan negara iaitu “Dignity, Integrity dan Good Governance”. “Setiap sen yang kerajaan terima, mesti digunakan untuk kemaslahatan rakyat,” tambahnya.

“Kita juga harus mengambil pengajaran daripada negara Korea Selatan yang membina kapasiti bangsa mereka. Mereka muncul dengan sekolah terbaik, kapasiti dibina untuk masyarakat, membentuk patriotisme dan membina kekuatan generasi baru,” jelas Dato’ Seri Ahmad Husni.

Pada akhir sesi ceramah beliau sebelum sesi soal jawab, beliau menjelaskan “Kita mengharapkan pimpinan negara yang mempunyai mindset bagaimana untuk membangunkan rakyat, kerana pimpinan negara dibayar gaji oleh rakyat, tetapi sampai bila rakyat mahu menangis dan menangis dek kesempitan hidup?”

Tulisan oleh: Nik Fatma Amirah Nik MuhamadCalon Parlimen Belia Malaysia Negeri Kelantan (KEL008)Ahli Biro Penyelidikan IKRAM


Terbentukkah negara Islam di Afghanistan?

Baru-baru ini Taliban telah memutuskan untuk tidak membenarkan wanita menghadiri kelas atau bekerja di universiti sehingga persekitaran Islam terbentuk, demikian menurut penasihat gerakannya, Muhammad Ashraf Gert.

“Selagi tidak ada persekitaran Islam yang nyata untuk semua orang, wanita tidak akan dibenarkan masuk ke universiti atau bekerja,” kata Muhammad Ashraf Ghirt melalui akaun rasminya di Twitter.

Pada Isnin, Gert telah menyatakan bahawa universiti sedang membuat rancangan untuk menerima kemasukan pelajar perempuan, tetapi ia tidak menentukan bila ia akan dilaksanakan.

“Kerana kekurangan jumlah pensyarah wanita, kami bercadang agar pensyarah lelaki dapat mengajar pelajar perempuan dari balik tirai di dalam kelas, dan dengan cara ini persekitaran Islam dilaksanakan untuk pendidikan pelajar perempuan.”

Taliban mengumumkan bahawa mereka telah memutuskan untuk melaksanakan pemisahan antara pelajar perempuan dengan lelaki di universiti-universiti Afghanistan.

Dalam pada itu, Pemangku Kementerian Pendidikan Tinggi Afghanistan, Abdul Baqi Haqqani ketika sidang media di Kabul mengatakan bahawa media tempatan melaporkan pemisahan gender akan dilaksanakan di universiti-universiti Afghanistan.

Haqqani menambah, lelaki dapat mengajar wanita jika benar-benar diperlukan tetapi perlu bersesuaian dengan syariah.

Selain itu, pelajar perempuan harus mengenakan niqab dan tirai diperlukan di dalam kelas sehingga pensyarah dapat mengajar pelajar di belakangnya dengan menggunakan beberapa alat seperti televisyen atau peranti moden yang lain.

“Kami memiliki beberapa guru wanita, kami tidak akan menghadapi masalah dalam hal ini, dan setiap usaha akan dilakukan untuk mencari guru wanita serta menyediakannya untuk mereka yang wanita,” kata Haqqani.

Suatu waktu dulu pada tahun 1996 dan 2001 ketika gerakan Taliban berkuasa, mereka menghalang wanita daripada mendapatkan pendidikan serta pekerjaan. Tetapi pada tahun 2001 setelah gerakan itu digulingkan, wanita dapat kembali bekerja, bersekolah dan memasuki universiti.

Sepertinya masa depan wanita di Afghanistan seakan suram setelah Taliban menakluki negara itu dan merebut kembali kekuasaan pada Ogos lalu.

Namun, kepimpinan gerakan Taliban sekarang mengatakan bahawa wanita akan memainkan peranan penting dalam masyarakat, tetapi situasi sebenar ini belum nampak pelaksanaannya.

Malala Yousafzai, seorang aktivis Pakistan yang memenangi Hadiah Nobel Perdamaian, pada Jumaat lalu mengatakan, pendidikan wanita sebagai ancaman terhadap ideologi ekstremis yang disebarkan oleh Taliban di Afghanistan perlu ditentang.

Dalam perkembangan lain, beberapa media Afghanistan turut melaporkan bahawa Taliban melarang kedai gunting rambut mencukur janggut dan bermain muzik.

Tukang gunting di Helmand, Afghanistan sekarang dilarang mencukur janggut lelaki dan bermain muzik di kedai mereka, demikian menurut satu kenyataan yang dikeluarkan oleh pemimpin Taliban di wilayah itu.

“Anda dimaklumkan dengan segera bahawa mulai hari ini, mencukur janggut dan bermain muzik di kedai gunting rambut serta di tempat mandi awam dilarang sama sekali,” kata pihak berkuasa tempatannya.

Kenyataan itu menambah, jika didapati bahawa kedai gunting rambut atau tempat mandi awam telah mencukur janggut atau memainkan muzik, ia akan ditangani sesuai dengan prinsip-prinsip syariah.

Peraturan yang terbaharu itu adalah dalam rangkaian larangan yang dikenakan kepada rakyat Afghanistan berdasarkan tafsiran ketat terhadap undang-undang Islam oleh Taliban.

Dalam perkembangan berkaitan, Setiausaha Pertahanan Amerika Syarikat, Lloyd Austin mempertahankan rancangan untuk menarik diri dari Afghanistan. Beliau berkata demikian pada sesi kongres pertama pemimpin kanan tentera sejak penarikan pasukan AS dari Afghanistan.

“Perancangan yang mendahului pelarian dari Afghanistan dan penempatan pasukan memungkinkan pasukan Amerika untuk mencapai Kabul dengan cepat ketika pemindahan bermula,” kata Austin.

Beliau berkata, pada awal musim lalu, Pentagon (Kementerian Pertahanan) mula mempertimbangkan kemungkinan memindahkan pasukan tempur dan mempersiapkan perancangan.

“Dan pada awal Jun pula, pasukan sudah ditempatkan di daerah itu, termasuk tiga batalion ketenteraan. Kami ingin bersiap sedia,” lanjutnya.

Terdahulu, Austin mengakui bahawa dua hari pertama sebagai ‘pelarian’ itu agak sukar. Namun, pasukan AS berjaya memulihkan keadaan dalam tempoh 48 jam, dan memulakan usaha besar-besaran untuk memindahkan puluhan ribu warga Amerika dan Afghanistan yang terancam.

“Kami masih berusaha untuk mengeluarkan orang Amerika yang ingin keluar dari negara itu,” tambah Austin.

Walaupun begitu menurutnya, sekarang ini ia adalah tugas Jabatan Negara dan Intermigrasi  bukan lagi tentera.

Penggubal undang-undang AS berulang kali mengkritik pentadbiran Biden kerana menyelesaikan pemindahan tentera dan penarikan diri dari Afghanistan sementara masih ada warganegara Amerika yang ingin meninggalkan Afghanistan, selain ketidakmampuan pentadbiran Biden untuk menentukan jumlah orang Amerika yang masih berada di Afghanistan.

Pada Isnin lalu, seorang pegawai kanan Jabatan Negara AS mengatakan bahawa jabatan itu berusaha untuk mengeluarkan hampir 100 warganegara AS dan pemegang kad hijau dari Afghanistan, tetapi tanpa petunjuk tentang bilakah ia mungkin berlaku dan bagaimana mereka akan meninggalkan Afghanistan.

“Walaupun tidak ada tentera di lapangan terbang, misi ini belum selesai,” kata Setiausaha Pertahanan AS.

Austin juga mempertahankan keputusan tentera untuk memindahkan Pangkalan Udara Bagram ke Angkatan Pertahanan dan Keselamatan Nasional Afghanistan, langkah yang drastik itu menyaksikan pangkalan yang luas yang menjadi pusat operasi AS jatuh ke tangan Taliban.

“Kami memerlukan 5,000 tentera untuk mempertahankan Bagram dan akan menyumbang untuk mempertahankan kedutaan di Kabul sekitar 30 batu jauhnya, yang pada awalnya merupakan misi utama,” katanya.

Namun seperti yang telah dijelaskan Presiden AS, mereka tidak akan mencipta peperangan di Afghanistan tetapi berusaha mencegah keganasan.

Austin juga mengakui bahawa Amerika Syarikat tidak memahami masalah di Afghanistan, termasuk rasuah endemik yang telah melemahkan dan memadam bukti yang disokong oleh AS.

Menurutnya lagi, kejatuhan tentera Afghanistan dalam menghadapi serangan Taliban pada bulan lalu amat mengejutkan semua.

“Kami membantu membangunkan sebuah negara, tetapi kami tidak dapat membentuk sebuah negara,” kata Austin.

Menteri pertahanan Taliban, Mullah Yaqoub memberikan peringatan tegas kepada pejuang gerakan itu mengenai salah laku yang akan merosakkan imej kumpulan itu dan menuntut disiplin yang lebih baik.

Dalam satu kenyataan audio pada minggu lalu, Yaqoub, anak pengasas Taliban Mullah Omar mengatakan bahawa orang jahat, orang yang korup dan orang bodoh, berusaha mencapai tujuan mereka.

“Cubaan untuk bergabung dengan barisan kita dan mencemarkan perjuangan ini. Pemimpin kita sewajarnya memberi perhatian khusus terhadap isu ini.”

Beliau mengingatkan agar pemimpin atau ahlinya agar sentiasa bersedia dengan segala kemungkinan.

“Ini adalah pengkhianatan jihad, pengkhianatan agama kita dan juga pengkhianatan pemimpin kita. “

Yaqoub mengatakan semua Tentera Taliban akan disiasat dan jika mereka terlibat melakukan sewenang-wenangnya, ketua mereka tidak akan teragak-agak mengenakan tindakan.

Yaqoub menyampaikan amaran tegas kepada unit tentera Taliban mengenai beberapa isu.

“Baru-baru ini beberapa orang dibunuh dengan sewenang-wenangnya di beberapa tempat. Terdapat undang-undang umum yang dilaporkan oleh kerajaan Islam bagi mereka yang menentang kami termasuk penjahat ini.”

Setelah undang-undang am diumumkan, seseorang tidak dibenarkan untuk memecahkannya atau membalas dendam. Sekiranya seseorang mempunyai masalah dengan orang lain, mereka boleh membawa masalah ini ke mahkamah dan mahkamah akan memutuskannya.

“Bahawa pembunuhan sewenang-wenangnya bertentangan dengan dasar negara Islam dan akan sangat merugikan negara ini,” jelasnya.

Beliau juga mengkritik tingkah laku beberapa tentera Taliban dengan mengatakan bahawa mereka berkeliaran di kota, mengunjungi pejabat kerajaan atau melakukan perjalanan dari satu daerah ke daerah lain dengan sesukanya.

“Pejuang Taliban tidak berada di atas undang-undang. Kami telah menerima aduan bahawa tentera kami di beberapa kawasan tidak berkelakuan dengan cara yang sesuai dengan mujahidin. Contohnya, mereka tidak menghormati undang-undang lalu lintas dan mereka tidak menghormati orang ramai,” kata Yaqoub.

Selain itu, beliau meminta tenteranya untuk tidak mengambil gambar pegawai kanannya. Ia menekankan bahawa mereka harus bertindak seperti orang asing, sepertinya belum pernah melihat apa-apa sebelumnya.

“Kita harus sangat berhati-hati. Kita tidak ingin kehilangan apa yang diperolehi melalui banyak kesulitan ini.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM bantu ahli ditimpa kebakaran

Hasil sumbangan berjumlah RM10,000 berjaya dikumpulkan dan diserahkan kepada ahli IKRAM Bachok, Pn Siti Zaleha Hashim oleh Presiden IKRAM, Dr Hj Mohd Parid Sheikh Ahmad semasa lawatan kerja beliau ke Kelantan.

Turut hadir dalam majlis penyerahan sumbangan tersebut Ahli JKP IKRAM, Hj Mahdzir Md Isa, YDP IKRAM Kelantan, Ustaz Dr Mohd Shaarani Mohd Naim, Ketua Wanita IKRAM Kelantan, Dr Norhani Abd Rani, Pengerusi JK Khidmat Masyarakat IKRAM Kelantan, Prof. Dr. Dinsuhaimi Sidek dan YDP IKRAM Bachok, Dr Othman Md Zain serta para aktivis IKRAM.

Siti Zaleha, seorang guru di Sekolah Menengah Kebangsaan Kubang Kerian 1 dan juga suaminya, En. Abdul Halim Yusuf merakamkan penghargaan atas sumbangan IKRAM bagi membantu meringankan beban keluarga mereka.

Ucapan Presiden IKRAM dan kesan-kesan kebakaran yang dapat dilihat

Dalam ucapan ringkas  majlis penyerahan itu, Dr Mohd Parid berkata, bantu-membantu adalah satu usaha yang harus didokong oleh semua rakyat lantaran ia merupakan percikan daripada hubungan persaudaraan, hubungan kekeluargaan dan hubungan perjuangan.

Beliau memetik sebahagian firman Allah dalam surah al-Maa’idah ayat 2 yang bermaksud:

“…Dan hendaklah kamu bertolong-tolongan untuk membuat kebajikan dan ketakwaan, dan janganlah kamu bertolong-tolongan pada melakukan dosa (maksiat) dan pencerobohan…”

Beliau menyatakan keazaman IKRAM untuk menyantuni semua segmen masyarakat sesuai dengan visinya iaitu Malaysia Menjadi Negara Rahmah.

“IKRAM berazam meluaskan santunan kepada semua ahli masyarakat dengan Misi Malaysia Menjadi Negara Rahmah, rahmatan lil ‘alamin.

“Menjadi satu kewajipan kita bantu, dalam harta kita, ada hak orang lain. Kita sebagai penghantar, kita diuji Allah sejauh mana kita bersedia menghulur bantuan kepada mereka yang memerlukan,” ujarnya.

Melalui bantu-membantu, tambah Dr Mohd Parid, kita dapat merasai tanggungjawab bersama dan kita kembangkan perasaan itu kepada ahli keluarga dan masyarakat.

Beliau juga menggesa ahli-ahli IKRAM supaya menjadi penyelesai masalah  dengan menyediakan kebijakan-kebijakan yang menggariskan penyelesaian kepada permasalahan umat.

“Jom kita jadi problem solver (penyelesai masalah), menyediakan kebijakan-kebijakan yang menggariskan penyelesaian kepada masalah umat. Solusi-solusi ini adalah solusi yang patuh syariah dan ia adalah percikan daripada iman,” jelasnya.


Tip Para Ibu Manfaatkan 10 Malam Akhir Ramadan

Menjelang 10 akhir Ramadan, pastinya semua orang berlumba-lumba mahu memperbanyakkan amal memandangkan padanya terdapat salah satu malam yang lebih baik daripada 1,000 bulan.

Alangkah beruntungnya mereka yang berusaha mengejarnya dan akhirnya dipertemukan Allah dengan malam lailatulqadar seperti sabda Rasulullah SAW:

“Sesungguhnya bulan  ini (Ramadan) telah datang kepada kamu, padanya terdapat malam di mana amalan ibadat yang dilakukan pada malam tersebut lebih baik dan lebih besar ganjarannya daripada amalan selama seribu bulan. Sesiapa yang kehilangan malam tersebut, sesungguhnya dia telah kehilangan semua kebaikan. Dan tidak akan kehilangan semua perkara tersebut kecuali orang-orang yang telah diharamkan (tidak mendapat petunjuk) daripada Allah Taala.” (HR Ibnu Majah)

Untuk meneruskan amal yang telah bermula ini, marilah kita sama-sama menetapkan niat untuk terus beribadah kerana Allah SWT dan memohon sebanyak-banyak doa daripada Allah SWT yang bertanggungjawab memegang hati-hati ini.

Sudah pasti kita sebagai ibu-ibu tidak mahu melepaskan juga peluang yang Allah hadiahkan kepada semua umat Muhammad ini. Oleh yang demikian, perlulah dipersiapkan agar kita mempunyai arah tuju serta tidak tergelincir daripada matlamat yang ingin kita capai.

Sebaiknya kita menulis sasaran apakah amalan yang ingin kita lakukan pada akhir Ramadan ini. Sasaran ini boleh menjadi kayu ukur kepada kita sejauh mana pada akhirnya kita berjaya mencapai apa yang kita mahukan.

Dalam kita berusaha mengejar pesta ibadah dalam sepuluh malam terakhir, kita tidak boleh mengabaikan keperluan ahli keluarga kita yang lain. Oleh yang demikian, perbincangan bersama pasangan dan anak-anak amatlah digalakkan.

Jika boleh, bentangkan kepada ahli keluarga akan perancangan kita agar mereka dapat menyokong usaha kita sekali gus bersama-sama menyertai kita dalam mengejar peluang beroleh pahala berganda yang dijanjikan oleh Allah SWT ini.

Antara yang boleh kita usahakan bagi mencapai matlamat bersama-sama dengan ahli keluarga, pengagihan kerja rumah boleh dilakukan sebaiknya agar setiap orang saling menampung satu sama lain agar kerja-kerja rutin tidak terabai walaupun dalam usaha kita untuk mengejar pahala pada malam-malam terakhir Ramadan.

Inilah yang dikatakan oleh pepatah Melayu, berat sama dipikul, ringan sama dijinjing. Siapa lagi yang dapat kita harapkan untuk menyokong dan membantu kita selain daripada ahli keluarga kita sendiri.

Apabila kata sepakat sudah kita perolehi sesama ahli keluarga, maka lebih mudah untuk kita mengurus jadual seharian kita seperti yang telah dirancang.

Juadah berbuka dan sahur juga, tidak perlu pelbagai jenis, cukup sekadar juadah yang ringkas namun berkhasiat buat seisi keluarga. Ini juga salah satu tarbiah yang kita boleh terapkan ke dalam diri anak-anak kita agar sentiasa merasa cukup dengan apa yang ada dan tidak membazir.

Makanan yang seimbang sangat penting agar kita kekal sihat untuk meneruskan amal-amal kita. Minum air secukupnya untuk mengelakkan kita daripada terhidrasi pada siang hari serta ambil makanan tambahan yang diluluskan oleh Kementerian Kesihatan Malaysia (KKM) jika diperlukan.

Sudah tentu kita ingin menjadi insan yang sentiasa disukai oleh Allah SWT dengan berusaha sehabis baik memperbaiki setiap amalan kita dengan mengambil pengajaran daripada hadis yang diriwayatkan oleh Abu Hurairah radiallahuanhu, Rasulullah SAW bersabda seperti berikut:

“Mukmin yang kuat lebih baik dan lebih dicintai oleh Allah daripada mukmin yang lemah. Namun, kedua-duanya tetap memiliki kebaikan. Bersemangatlah atas hal-hal yang bermanfaat bagimu. Minta tolonglah kepada Allah, jangan engkau lemah. Jika engkau tertimpa suatu musibah, maka janganlah engkau katakan, ‘Seandainya aku lakukan demikian dan demikian.’ Akan tetapi hendaklah kau katakan, ‘Ini sudah jadi takdir Allah. Setiap apa yang telah Dia kehendaki pasti terjadi.’ Kerana perkataan ‘law’ (seandainya) dapat membuka pintu syaitan.”   (HR Muslim, No. 2664)

Ketika kita ghairah untuk meraih sebanyak pahala melalui ibadah sunat, ada baiknya kita memperelokkan juga amalan-amalan fardu kita. Tetapkan tekad untuk solat pada awal waktu secara berjemaah bersama pasangan, anak-anak mahupun di masjid.

Ini kerana solat di awal waktu merupakan sebaik-baik amalan yang sangat digalakkan oleh Nabi SAW seperti sabda baginda:

“Amalan apakah yang paling utama? Baginda menjawab: Solat pada awal waktu.” (Hadis Riwayat Tirmidzi, No. 155)

Dengan itu apabila kita bersolat awal waktu, secara tidak langsung kita telah mengikut amalan sunnah Rasulullah SAW yang merupakan suri tauladan umat.

Solat-solat sunat juga sewajarnya jika jaga sebaiknya dengan melazimi solat duha dan solat-solat rawatib. Semoga amalan ini tidak kita laksanakan sekadar pada bulan Ramadan, malah kita teruskan juga dalam bulan-bulan yang lain.

Sesungguhnya diri-diri kita ini bukanlah hak mutlak kita. Walau hebat bagaimana sekalipun perancangan yang telah kita aturkan, namun tanpa izin dari Allah SWT, maka ia tidak akan ke mana.

Maka, lazimi untuk sentiasa memanjatkan doa ke hadrat Allah SWT agar disampaikan hajat kita untuk bertemu dengan malam lailatulqadar.

Istiqamahkan diri juga untuk berdoa seusai solat dengan doa-doa yang ma’tsur (doa yang berasal daripada Nabi SAW). Senaraikan doa-doa daripada al-Quran agar mudah untuk kita membacanya. Amalkan juga berdoa pada waktu-waktu yang mustajab seperti berikut:

1. Waktu antara azan dan iqamat

Rasulullah SAW bersabda yang bermaksud : “Doa di antara azan dan iqamat tidak tertolak.” (HR Tirmidzi. No. 212 dan Abu Daud, No. 521)

Rasulullah SAW bersabda yang bermaksud “Doa tidak tertolak pada dua waktu, iaitu ketika azan berkumandang dan ketika hujan turun.” (HR al-Hakim, No. 2534)

3. Dua waktu pada hari Jumaat

Rasulullah SAW pernah membicarakan tentang hari Jumaat dalam sebuah hadis sahih di mana baginda bersabda:

“Hari Jumaat ada 12 jam yang mana tiada seorang hamba Muslim berdoa padanya kecuali akan diberikan (dimakbulkan), maka carilah ia pada hujung waktu selepas asar.” (HR Abu Daud, No. 1048)

Selain itu, satu lagi waktu yang patut dianggap mustajab oleh para ulama adalah ketika imam duduk di mimbar sehingga solat Jumaat selesai.

Daripada Abu Burdah bin Abu Musa al-Asy’ari RA katanya bahawa Abdullah bin Umar RA berkata:

Adakah engkau pernah mendengar ayahmu menceritakan tentang Rasulullah SAW melakukan solat Jumaat? Lalu Abu Burdah menjawab, “Ya” aku pernah mendengar ia berkata, aku mendengar Rasulullah SAW bersabda: “Masa yang paling mustajab itu ialah ketika bermulanya duduk imam di atas mimbar sehinggalah selesai solat Jumaat.” (HR Muslim, No. 853)

Daripada Jabir bin Abdillah, Rasulullah SAW bersabda:

“Pada malam hari terdapat suatu waktu yang tidaklah seorang Muslim memanjatkan doa pada Allah berkaitan dengan dunia dan akhiratnya bertepatan dengan waktu tersebut, melainkan Allah akan memberikan apa yang ia minta. Hal ini berlaku setiap malamnya.” (HR Muslim, No. 757)

5. Hari Arafah pada musim haji.

Sabda Rasulullah  SAW, “Doa yang terbaik adalah doa ketika hari Arafah.” (HR Tirmidzi, No. 3585)

6. Ketika waktu sahur dan berbuka puasa

Sesuai dengan hadis yang dikemukakan tentang keajaiban waktu terakhir sepertiga malam, waktu sahur juga tergolong dalam waktu mustajab itu. Oleh itu, banyakkan berdoa dan berzikir sambil bersahur sehingga masuknya waktu solat fardu subuh.

Setelah penat seharian berpuasa, Allah mengurniakan satu lagi waktu mustajab untuk orang berpuasa memanjatkan doa kepada-Nya. Nabi Muhammad SAW bersabda yang bermaksud: “Ada tiga doa yang tidak tertolak: Doa orang yang berpuasa ketika berbuka, doa pemimpin yang adil dan doa orang yang dizalimi.” (HR Tirmidzi, No. 2526)

Penuhi juga masa-masa terluang dengan membaca, mentadabbur serta belajar untuk memperbaiki mutu bacaan ayat-ayat al-Quran pada bulan ini kerana imbuhan yang dijanjikan oleh AllahSWT berlipat kali ganda.

Selain daripada itu, perbanyakkan berzikir, berselawat dan beristighfar dalam masa-masa senggang yang ada agar masa tidak dibazirkan dengan perkara yang sia-sia.

Antara ibadah yang disyariatkan oleh Rasulullah SAw pada bulan Ramadan adalah melakukan iktikaf terutamanya pada 10 hari terakhir Ramadan. Iktikaf bermakna berdiam atau tinggal di masjid dengan adab tertentu, pada masa tertentu dengan niat ibadat serta bagi mendekatkan diri kepada Allah SWTpada siang atau malam hari.

Ini juga adalah sebahagian daripada usaha untuk mencari lailatulqadar pada 10 malam terakhir. Antara dalil yang menganjurkan kita untuk beriktikaf adalah:

Adalah baginda SAW beriktikaf pada sepuluh hari terakhir bulan Ramadan sehinggalah baginda wafat. Kemudian para isteri baginda turut beriktikaf selepas kewafatan baginda. (HR Muslim, No. 1172)

Oleh yang demikian, marilah kita bersama-sama berazam untuk memperbaiki amalan kita dalam tempoh masa yang masih berbaki ini. Akan tiba masanya Ramadan bakal berlalu pergi dan pada berikutnya ia akan kembali.

Persoalannya di sini, adakah kita masih sempat untuk bertemu semula dengan Ramadan pada tahun-tahun berikutnya?

Semoga amalan kita pada bulan Ramadan kali ini mampu untuk meningkatkan keimanan kita dan menyucikan dosa-dosa kita yang telah lalu agar sambutan Aidilfitri pada tahun ini benar-benar sambutan kemenangan buat kita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…